title: Estonian Air

text: Estonia Air lensi seitsemääntoista kohteeseen (kts. kohteet) ympäri Euroopan.


title: Estonian Air

text: Vuonna 2013 Estonian Airin laivaston keski-ikä oli 5,2 v.


title: Estonian Air

text: Lähteet:Estonian Airilla oli seitsemän virallista yhteistyökumppania. Yrityksellä oli code share -yhteistyötä kenties poikkeuksellisesti kahden eri lentoyhtiöallianssin kanssa: Star Alliance (Brussels Airlines, SAS) ja SkyTeam (KLM, Aeroflot).


title: Bantukielet

text: Bantukielet ovat nigeriläis-kongolaisten kielten alaryhmä. Bantukieliä puhutaan Kaakkois-Nigeriassa, Etelä-Kamerunissa, Päiväntasaajan Guineassa, Gabonissa, Keski-Afrikan tasavallassa, Kongon tasavallassa, Kongon demokraattisessa tasavallassa, Ruandassa, Burundissa, Ugandassa, Keniassa, Etelä-Somaliassa, Tansaniassa, Komoreilla, Angolassa, Sambiassa, Malawissa, Mosambikissa, Zimbabwessa, Namibiassa, Botswanassa ja Etelä-Afrikassa, eli Afrikan mantereen lähes koko eteläpuoliskolla.


title: Bantukielet

text: Bantukielten puhujia kutsutaan bantuiksi. Nimitys on johdettu eräiden bantukielten sanasta "ba-ntu", joka on suomeksi "ihmiset".


title: Bantukielet

text: Bantukieliä on satoja. Niistä tunnetuin on swahilin kieli, jota käytetään laajasti opetuksen, hallinnon ja kaupan kielenä Itä- ja Keski-Afrikassa. Äidinkielenä sitäkin puhuu kuitenkin vain suhteellisen pieni joukko ihmisiä Afrikan itärannikolla.


title: Bantukielet

text: Muita tärkeitä bantukieliä ovat mm:


title: Bantukielet

text: Bantukielet ovat huomattavan samanlaisia keskenään, mikä tulee ilmi sekä kieliopista että sanastosta. Alla olevan taulukon avulla voi vertailla eräiden bantukielten sanoja toisiinsa.


title: Steel City

text: Steel City oli 1980-luvun alussa toiminut suomalainen rock-yhtye. Se levytti ensisinglensä "Steel City" vuonna 1980 vielä englanniksi, mutta esikoisalbumi "Kaupungin kasvot" (TILT-LP 1, 1981) oli suomenkielinen. Yhtye jatkoi Kaija Koo Band -nimellä. Yhtyeen kokoonpanosta Kaija Koo siirtyi myöhemmin menestyksekkäälle soolouralle ja Risto Asikainen on toiminut useiden suomalaisyhtyeiden lauluntekijänä (muun muassa Nylon Beat) ja taustavaikuttajana. Hannu Heinisaari jatkoi uraansa musiikin parissa esiintyen vokalistina useissa tanssiyhtyeissä, kiertäen maata myös oman trionsa kanssa aina 90- luvun alkupuolelle saakka. Hän menehtyi vakavan sairauden murtamana keväällä 2006.


title: Steel City

text: Steel City osallistui myös Rock SM -kilpailuun 1980-luvun alussa esiintyen ainakin Lahden osakilpailussa voittaen sen.


title: Steel City

text: Kaupungin Kasvot albumi julkaistiin vuonna 1981. Albumi on Genreltään Funkia, Soulia ja Rockia. Tyyliltään Poprockia, Funkia ja Discoa.


title: Flame

text: Flame tai fleimi on viesti tavallisesti internetin keskustelupalstoissa tai uutisryhmissä, jonka tarkoitus on fleimisodan eli sanasodan synnyttäminen eli häiriön aiheuttaminen. Fleimi on tavallisesti vastaus viestiin, josta ollaan eri mieltä. Usein sisältö on provosoivaa. "Flame" on englantia ja tarkoittaa liekkiä. Flametus (tai fleimaus) tarkoittaa flame-viestien kirjoittamista, ”bensan heittämistä liekkeihin”.


title: Itškerian tšetšeenitasavalta

text: Itškerian tšetšeenitasavalta on nimitys, jota käytettiin Tšetšenian kansainvälisesti tunnustamattomasta separatistihallinnosta vuoteen 2007 asti, jolloin separatistihallinnon johtaja Doku Umarov julisti uuden Kaukasuksen emiraatin sen seuraajaksi.


title: Itškerian tšetšeenitasavalta

text: Itškeria on turkkilainen nimi vuoristoiselle alueelle Keski-Tšetšeniassa. Se valittiin tasavallan nimeksi, koska Venäjä ei hyväksynyt nimen "Tšetšenian tasavalta" käyttämistä.


title: Itškerian tšetšeenitasavalta

text: Vuonna 1991 Neuvostoliiton ollessa romahtamaisillaan Džohar Dudajev julisti Tšetšeenien ja inguušien ASNT:n itsenäiseksi. Venäjän presidentti Boris Jeltsin, Neuvostoliiton johtaja Mihail Gorbatšov, tai mikään itsenäinen valtio ei tunnustanut alueen itsenäisyyttä. Pääasiallinen syy alueen itsenäisyyden tunnustamattomuuteen oli se, että kansainvälisesti oli päätetty tunnustaa ainoastaan Neuvostoliiton entisten sosialististen neuvostotasavaltojen kuten Venäjän federaation itsensä tai Ukrainan itsenäisyys, mutta autonomisen sosialistinen neuvostotasavallan aseman omaavien alueiden, kuten Karjalan oli määrä jäädä Venäjän federaation itsehallintoalueiksi. Tämän johdosta osa itsenäistymishaluisista alueista, Tšetšenian ohella muun muassa Tatarstan ja Dagestan, jäivät Venäjän federaation osiksi. Ainoastaan tšetšeenit ryhtyivät kapinaan kansallisen itsenäisyyden puolesta. Mikään itsenäinen valtio ei tunnustanut Itškeriaa, pääasiallisena syynä diplomaattisuhteiden säilyttäminen Venäjän kanssa. Tosin aikaisemmin Zviad Gamsakhurdian johtama Georgia oli tunnustanut Itškerian itsenäiseksi, samoin kuin Taliban-liike.


title: Itškerian tšetšeenitasavalta

text: Tasavallalle säädettiin uusi perustuslaki, joka tuli voimaan 12. maaliskuuta 1992 korvaten vuoden 1978 neuvostoaikaisen. Perustuslakiin tehtiin marraskuussa 1996 lisäys ensimmäisen Tšetšenian sodan jälkeen ja toinen helmikuussa 1997 Aslan Mashadovin valinnan jälkeen.


title: Itškerian tšetšeenitasavalta

text: Vuonna 1997 Venäjän federaatio allekirjoitti Itškerian hallinnon kanssa rauhansopimuksen ensimmäisen Tšetšenian sodan päätteeksi.


title: Itškerian tšetšeenitasavalta

text: Aslan Mashadov valittiin presidentiksi 1997 kansainvälisesti reiluksi tunnustetussa vaalissa. Samassa yhteydessä valittiin 63-jäseninen parlamentti.


title: Itškerian tšetšeenitasavalta

text: Tasavalta vajosi ensimmäisen Tšetšenian sodan jälkeen käytännössä anarkiaan ja erilaisten rosvojoukkojen ja "komentajien" hallitsemaksi. Tasavallassa ryösteltiin yleisesti mm. junakuljetuksia ja myös ulkomaiden kansalaisia pidettiin panttivankeina lunnaiden toivossa. Maassa vahvistui myös ääri-islamilainen suuntaus ja vaatimuksia sen julistamisesta islamilaiseksi valtioksi. Laittomuuksia hillittiin mm. julkisilla teloituksilla.


title: Itškerian tšetšeenitasavalta

text: Alkuvuodesta 1999 Mashadov ilmoitti šarialakiin siirtymisestä, jonka sotaneuvosto vahvisti virallisesti kesällä 2002. Mashadov nimitti myös islamistista suuntausta edustavan Šamil Basajevin pääministerikseen. Vuonna 1999 alkoi toinen Tšetšenian sota Basajevin johtamien islamistien hyökättyä naapuritasavalta Dagestaniin ja julistettua sinne islamilaisen valtion.


title: Itškerian tšetšeenitasavalta

text: Itškerian tšetšeenitasavalta tuli käytännössä päätökseen viimeisen presidentin Doku Umarovin julistettua lokakuun 2007 lopussa videoviestissään itsensä "Kaukasian emiiriksi" hajottaen Itškerian tšetšeenitasavallan ja päätettyä sen presidenttiyden. Hän julisti myös liikkeensä taistelun kattavan paitsi toimet Venäjän turvallisuusjoukkoja vastaan, myös pyhän sodan Yhdysvaltoja, Britanniaa ja Israelia vastaan. Tuolloin tasavallan parlamentti, jossa on edelleen noin 10 itsenäisyyttä kannattavaa jäsentä, julisti presidentin erotetuksi virastaan ja hänen valtaoikeuksiensa siirtyvän parlamentille. Päätös oli mahdollisesti voimassa olleen perustuslain vastainen.


title: Itškerian tšetšeenitasavalta

text: Umarov antoi 11. joulukuuta 2007 asetuksen joka lakkautti Itškerian presidentinviran, parlamentin ja hallituksen ja nimesi Tšetšenian yhdeksi Kaukasian emiraatin maakunnista.


title: Metropoli

text: Metropoli eli suurkaupunki on yleensä suuri, alueellisesti merkittävä kaupunki tai kaupunkialue. Käsite on peräisin kreikan sanasta "metropolis", joka tarkoittaa emokaupunkia. Alle miljoonan asukkaan kaupunkialueita kutsutaan harvoin metropoleiksi. Myöskään kaupunkeja, jotka ovat osa laajempaa kaupunkirakennetta, ei kutsuta metropoleiksi, vaan sen osaksi.


title: Metropoli

text: Metropolialue eli suurkaupunkialue tarkoittaa sitä aluetta, jonne suurkaupungin eli metropolin välitön taloudellinen ja sosiaalinen vaikutus ulottuu. Tähän alueeseen kuuluu itse suurkaupunki, sen esikaupungit ja niiden lähialueet.


title: Metropoli

text: Metropoleihin kohdistuvaa aluepolitiikkaa nimitetään metropolipolitiikaksi. Suomessa harjoitetun aluepolitiikan on nähty 2000-luvulla kehittyneen kohti metropoleja painottavaa näkökulmaa.


title: Metropoli

text: Metropolikehityksen kansainvälisiin teoreetikoihin kuuluu muun muassa yhdysvaltalainen ekonomisti ja kaupunkitutkija Richard Florida.


title: Metropoli

text: Helsingin seutu on Suomen ainut yli miljoonan asukkaan metropolialue.


title: Taikapeili

text: Taikapeili oli 1990-luvun puolessa välissä Suomessa suureen suosioon noussut pop-duo, jonka muodostivat Hanna-Riikka Siitonen ja Nina Tapio. Yhtyeen tuottajana toimi Kristian Maukonen.


title: Taikapeili

text: Yhtyeen debyyttialbumia "Suuri salaisuus" (1994), jonka menestystä vauhditti hittikappale ”Jos sulla on toinen”, on myyty yli 95 700 kappaletta. Yhtye sai vuoden 1994 tulokas-Emman. Kakkosalbumia "Nähdään taas" (1995) myytiin vielä yli 38 000 kpl. Yhtye joutui kiistoihin nimensä käytöstä samaa nimeä kantavan oululaisen mallikoulun kanssa. Molemmat osapuolet saivat jatkaa nimen käyttöä. Kolmas levy "Nukahda jos uskallat" (1999) ei saanut enää niin suurta suosiota.


title: Taikapeili

text: Vuonna 2000 julkaistiin "20 suosikkia – Jos sulla on toinen" -kokoelma, joka sisältää duon tunnetuimmat kappaleet. Kahden cd-levyn kokoelma "Tähtisarja 30 Suosikkia: Taikapeili" julkaistiin vuonna 2007.


title: Taikapeili

text: Siitonen ja Tapio palasivat esiintymislavoille Suomen vuoden 2006 Euroviisu-karsinnoissa, jossa he olivat mukana kappaleilla ”This Is What We Came For” ja ”Who I Am”. Kappaleista ”Who I Am” eteni karsintojen finaaliin, jossa se sijoittui seitsemänneksi.


title: Movetron

text: Movetron on 1990-luvun puolessavälissä Suomessa suureen suosioon noussut tanssi- ja popmusiikkia tekevä yhtye, jonka muodostavat Päivi Lepistö, Jukka Tanttari ja Timo Löyvä. Yhtyeen musiikilliset lähtökohdat ovat eurodancessa. Yhtyeen tunnetuimpana kappaleena voidaan pitää toista singlejulkaisua ”Romeo ja Julia”, joka ylsi korkeimmillaan singlelistan 2. sijalle, mutta myös yhtyeen ainoa singelistan ykkönen ”Ristinolla” sekä top 10 -hitit ”Prinssi”, ”Flavio” ja ”Ei kenenkään maa” ovat tunnettuja kappaleita. Yhtye on suosituin suomalainen dance-yhtye heti Aikakoneen jälkeen.


title: Movetron

text: Movetronin debyyttialbumia, "Romeo ja Julia", on myyty yli 86 800 kappaletta ja seuraajaa "Soittorasia" yli 44 100 kpl. Kolmas levy, "3. aste", piti yhtyettä vielä pinnalla, mutta suursuosiota yhtye ei enää albumiraidoillaan saavuttanut. Vuonna 1999 yhtyeeseen tuli räppäriksi ja mieslaulajaksi Chris Sanders. Kaupallisesti flopannut "The 4th Dimension" jäi trion viimeiseksi ja yhtye hajosi. Movetronin hajoamisen jälkeen laulaja Päivi Lepistö siirtyi soolouralle. Vuonna 2002 julkaistiin Lepistön hyvin menestynyt sooloalbumi "Yöperhonen".


title: Movetron

text: Vuonna 2007 Movetron teki paluun levylistoille kera kappaleen ”Ei kenenkään maa”. Marraskuussa 2007 ilmoitettiin, että yhtye on mukana seuraavan vuoden Suomen euroviisukarsinnassa kappaleella ”Cupido”. Yhtye pääsi ensimmäisestä alkukarsinnasta suoraan karsintojen finaaliin, muttei tullut valituksi Suomen edustajaksi. Movetron julkaisi myös kokoelman, "Irtokarkkeja – makeimmat hitit", joka myi kultalevyyn oikeuttavan määrän.


title: Movetron

text:
Movetronin viides albumi, "Ei kenenkään maa", julkaistiin 8. lokakuuta 2008.
Se nousi korkeimmillaan sijalle 30. Suomen albumilistalla, ja menestyi kohtalaisesti. Vaikka Movetronin uusi albumi ei saavuttanutkaan entisaikojen suuria myyntimääriä, yhtyeen keikkasuosio on pysynyt suurena.


title: Movetron

text: Movetron julkaisi 13. kesäkuuta 2011 uuden singlen ja musiikkivideon ”Lanteisiin”. Yhtye sanoi itsensä irti Universal Music -levy-yhtiöstä ja solmi uuden sopimuksen AXR Music -levy-yhtiön kanssa. Yhtye julkaisi uuden singlen ”Kulje vaan” 25. huhtikuuta 2014. Yhtye julkaisi 24. toukokuuta 2016 tiedon Facebook-sivuillaan, että uusi albumi ilmestyy kaupoihin 3. kesäkuuta 2016 ja se kantaa nimeä ”Jatkot”. Aiemmin yhtye myös julkaisi sivuillaan levyn kansikuvan.


title: Ole Gunnar Fidjestøl

text: Ole Gunnar Fidjestøl (s. 21. maaliskuuta 1960) on norjalainen entinen mäkihyppääjä.


title: Ole Gunnar Fidjestøl

text: Fidjestøl voitti lentomäen maailmanmestaruuden Oberstdorfissa vuonna 1988. Hän voitti lisäksi joukkuemäen MM-hopeaa Oberstdorfissa 1987 ja Lahdessa 1989 sekä olympiapronssia 1988 Calgaryn kisoissa.


title: Ole Gunnar Fidjestøl

text: Fidjestøl paras maailmancupin kokonaiskilpailusijoitus on kaudelta 1988–1989, jolloin hän sijoittui yhteispisteissä neljänneksi. Seuratasolla hän edusti Vikersund IF:ää.


title: Esfahan

text: Esfahan eli Isfahan () on Iranin kolmanneksi suurin kaupunki. Esfahan on myös Esfahanin provinssin pääkaupunki. Kaupunki sijaitsee Teheranista 340 kilometriä etelään. Vuonna 2011 siellä oli runsaat 1,7 miljoonaa asukasta.


title: Esfahan

text: Ptolemaios mainitsi kaupungin 100-luvulla jaa. nimellä "Aspadana", jonka on arveltu tulevan meediankielisestä sanasta "aspadanam" 'hevosten maa'. Toisen selityksen mukaan Esfahan tulee avestan kielen sanasta "espahan", joka on monikko sanasta "sepah" 'armeija'.


title: Esfahan

text: Monista muista Iranin ylängön asutuskeskuksista poiketen Esfahan sijaitsee jokitasangolla. Kaupungin läpi virtaa Zayandarudjoki, jonka rannoille on rakennettu jo muinaisilla ajoilla edelleen käytössä oleva keinokastelujärjestelmä. Kaupunki on historiallisesti ollut myös tärkeä taloudellinen keskus maantiellä, joka kulkee pohjois-eteläsuunnassa Zagrosvuorten ja Ison Suola-aavikon välissä. Esfahanin tasangon kesät ovat kuumia ja talvet kylmiä. Sadetta alueella tulee vain vähän ja ilmankosteus on alhainen. Viimeisen vuosituhannen aikana alueella ei ole tapahtunut suurempia maanjäristyksiä, jotka joissakin muissa kaupungeissa ovat tuhonneet monet historialliset rakennukset, jollaiset ovat Esfahanissa edelleen pystyssä.


title: Esfahan

text: Esfahanin kaupungin perustamisesta kertovat useammat myyttiset legendat. Vanhan kansanperinteen mukaan kaupunki perustettiin jo ennen legendaarisen sankari Yaman tai Jamin aikoja. Zarahustralaisen perinteen mukaan kaupungin linnoituksen perusti kuningas Kay Kavus. Varhaiset muslimihistorioitsijat liittivät kaupungin perustamisen puolestaan Aleksanteri Suureen. Ensimmäiset säilyneet historialliset maininnat kaupungista tehtiin nimellä Aspadana, joka on kreikkalainen käännös persialaisesta sanasta Spādāna. Antiikin Kreikan historioitsijat käyttivät kaupungista myös nimeä Γάβαι (Gabai). Strabonin mukaan Akhaimenidihallitsijoilla oli palatseja Persepoliksen ja Susan ohella myös Gabaissa. Kaupunki mainitaan muutamia kertoja myös Seleukidien ja Parthian aikakausina, mutta yksityiskohtaisempia tietoja löytyy vasta sasanidien kaudelta. Sasanidien aikana Esfahan maakuntaa kuvaillaan suureksi ja siellä oli 3 000-5 000 kylää ja seitsemän kaupunkia. Varsinainen Esfahan koostui tuolloin kahdesta erillisestä kaupungista. Gay tai Shahristan sijaitsi nykyisen kaupungin itäosassa ja Juhudistan tai, or Yahudiyya-nimellä tunnettu juutalainen siirtokunta sijaitsi nykyisen kaupungin keskustassa. Juutalainen siirtokunta liitetään useimmiten Nebukadressar II:en (Babylonin vankeus), mutta joidenkin persialaisten lähteiden mukaan sen perusti Yazdegerd I juutalaisen vaimonsa ehdotuksesta.


title: Esfahan

text: Persian muslimivalloituksen jälkeen 600-luvun puolivälissä Esfahan vaihtoi käsiä useaan otteeseen arabien, turkkilaisten kansojen, mongolien ja persialaisten valtakuntien välillä. Suuren osan tästä ajasta Esfahan oli tärkeä alueen hallinnollinen, taloudellinen ja kulttuurillinen keskus. Arabikalifien aikaan kaupunki oli suuren osan muinaista Meediaa käsittäneen al-Jibalin maakunnan keskus. Abbasidien vallan väityttyä valtaan nousivat persialaiset Buyidit ja kaupunki kukoisti kaupan ja erityisesti silkkikaupan keskuksena. Vauraudessaan se hävisi vain Raylle eli nykyiselle Teheranille. Kaupungin väkiluku lienee tuolloin ollut noin 100 000. Persialainen matkailija ja runoilija Nasir Khusraw vieraili kaupungissa vuonna 1052 ja kuvaili sitä Persian kaupungeista suurimmaksi ja rikkaimmaksi.


title: Esfahan

text: Turkkilaisten kansojen muuttoliikkeiden myötä Persiassa nousivat valtaan Seldžukit ja 1000-luvulla Efahanista tuli Seldžukkien valtakunnan pääkaupunki. Kaupunki jatkoi kukoistustaan, kunnes Seldžukit muuttivat pääkaupunkinsa Khorasaniin. Laskusuhdanne jatkui mongolien ja Timuridien valtakausien ajan. Mongolit valloittivat kaupungin vuonna 1240 ja Timur Lenkin valloittaessa Esfahanin vuonna 1387 hän surmautti 50 000 sen asukasta. Kaupungin alamäki johtui myös kaupungin asukkaiden sisäisistä uskonnollisista kiistoista. Vuonna 1327 Ibn Battuta kirjoitti kaupungin olevan paljolti raunioina sunnalaisten ja šiialaisten välisten kiistojen takia.


title: Esfahan

text: Esfahanin niin sanottu kultakausi alkoi vuodesta 1597, jolloin Safavidihallitsija Abbas I valitsi kaupungin pääkaupungikseen ja jälleenrakennutti sen. Vanhakaupunki säilyi entisellään, mutta kaupungin eteläosaan rakennutettiin uusi kaupunginosa, jonne valmistui myös Unescon Maailmanperintökohteet Perjantaimoskeija (Masjed-e Jāmé) ja Meidan Emam -aukio ympäröivine historiallisine rakennuksineen. Kaupunki kasvoi ja Safavidien valtakauden loppupuolella siellä oli yli miljoona asukasta. Kaupungissa vieraillut matkailija Jean Chardin kuvaili Esfahania orientin kauneimmaksi kaupungiksi ja kuvaili kaupunkia myös tarkemmin. Chardin mukaan kaupungissa oli esimerkiksi 273 kylpylää, 48 madrasaa ja 162 moskeijaa. Kaupunki oli myös šiialaisuuden keskuksia ja houkutteli näin uskonoppineita ympäri islaminuskoista maailmaa. Vuonna 1722 ghelzaiafgaanit valloittivat kaupungin kuusikuukautta kestäneen piirityksen jälkeen ja tuhosivat suuren osan sen infrastruktuurista. Seuraavina vuosikymmeninä kaupunki säilyi raunioina ja muut kaupungit kuten Mašhad, Šīrāz ja lopulta Teheran ohittivat sen kehityksessä. Kaupungin uuteen alamäkeen vaikuttivat paitsi verilöylyt ja nälänhädät, mutta myös sen muuttunut taloudellinen asema. Perinteisesti tärkeät maalla kulkevat kauppareitit menettivät merkitystään merireittien merkityksen kasvaessa.


title: Esfahan

text: Vuonna 1905 Esfahan oli yksi perustuslaillisen vallankumouksen keskuksia ja se alkoi toipua šaahi Reza Pahlavin valtakaudella. Kaupunkiin rakennettiin teollisuusalue ja Esfahanista tuli lopulta maan johtavia teollisia keskuksia teräs-, sementti-, ja asetehtaineen. Historiallisia rakennuksia entisöitiin ja kaupungista tuli myös turismin keskuksia. Kehitys jatkui myös Iranin vallankumouksen jälkeen. Kaupungin väestön räjähdysmäinen kasvu on tuottanut ongelmia esimerkiksi luvattoman rakentamisen kautta.


title: Esfahan

text: Esfahanin tärkeimpiin teollisuuden aloihin kuuluvat teräs- ja tekstiiliteollisuus, sekä korkeateknologian teollisuus kuten lentokoneiden rakennus ja ydinvoimaan liittyvä toiminta. Polyacryl Iran tuottaa valtaosan Iranissa valmistetuista keinokuiduista ja sen tehtaissa tuotetaan esimerkiksi polyesteriä ja akryylikuitua. Āryāmehrin terästehdas ja Mojtamaʿ-e fulād-e Mobārakan terästehdas tuottavat huomattavan osan kaikesta Iranissa tuotetusta teräksestä. Esfahan on myös Iranin puolustusteollisuuden tärkeä keskus. Helicopter-sāzi-e Irān eli nykyinen Ṣanāyeʿ-e havāpeymā-sāzi-e Irān (luh. HESA alkuperäisen nimen mukaan) kokoaa lentokoneita, kuten Antonov An-140 -koneeseen perustuvaa Iran-140 -konetta. Kaupungissa tuotetaan myös ballistisia ohjuksia. Kaupungissa sijaitse myös laitos, jossa muunnetaan kotimaista uraania sentrifugeihin sopivaksi uraaniheksafluoridiksi.


title: Esfahan

text: Kaupungin väkiluku on kasvanut seuraavasti: 254 708 (1956), 424 045 (1966), 661 510 (1976), 986 753 (1986), 1 127 030 (1991), 1 266 072 (1996), 1 602 110 (2006) ja 1 756 126 (2011). Esfahanin kaupungissa on juutalainen ja armenialainen vähemmistö. Juutalaisia oli vuonna 2003 arviolta 1 500 ja heistä noin 700 asui vanhassa juutalaisessa korttelissa Jubāran kaupunginosassa. Kaupungissa toimii juutalainen koulu nimeltä "Madrasa-ye Etteḥād". Armenialaiset muodostavat puolestaan Uuden Julfan kaupunginosan väestön valtaosan. Kaupungissa toimii armenialainen luostari ja 10 kirkkoa.


title: Esfahan

text: Esfahan on ollut monien muslimien ja persialaisten kulttuuri- ja uskonnollisten vaikuttajien koti. Ibn Sina (k. 1037) asui kaupungissa viimeiset neljätoista vuottansa ja kirjoitti useimmat merkittävät filosofian ja lääketieteen teoksensa siellä. Baabilaisuuden perustaja Bab kirjoitti osan teoksistaan Esfahanissa ja kaupunki onkin myöhemmin ollut yksi bahai-uskon keskuksista. Johtaviin naispuolisiin islaminoppineisiin lukeutuva Hajieh Sayyideh Nosrat Begom Amin syntyi ja kuoli Esfahanissa ja julkaisi siellä 15-osaisen tutkielmansa Koraanista. Seudulla valmistetut perinteiset matot luetaan Iranin arvostetuimpiin.


title: Huulirasva

text: Huulirasva on kosmeettinen valmiste, jonka tarkoitus on kosteuttaa huulien ihoa. Tällä voidaan välttää huulien haavoittumista ja kuivumista. Erilaisia huulirasvoja valmistetaan muun muassa mehiläisvahasta ja vaseliinista. Usein huulirasvat sisältävät myös lisäaineita tietyn värin tai tuoksun aikaansaamiseksi. Lisäksi huulirasvaan saatetaan lisätä vitamiineja ja auringolta suojaavia aineita. Huulirasvoja käytetään talvella estämään huulten nuolemisesta ja pakkasesta aiheutuvia rohtumia sekä pahimmassa tapauksessa haavautumia. Kesällä huulirasvoja käytetään torjumaan auringon UV-säteilystä johtuvaa palamista, joka voi aiheuttaa huuliin kivuliaita rakkoja.


title: Huulirasva

text: Huulirasvoista on löydetty terveydelle haitallisia syöpää aiheuttavia yhdisteitä, mutta lisää tutkimusnäyttöä aiheesta tarvitaan.


title: Ressu Redford

text: Esa Pentti Juhani Mäkelä (s. 30. heinäkuuta 1961 Turku), taiteilijanimeltään Ressu Redford, aiemmin Reddie Redford, on turkulainen tanssimusiikki- ja iskelmälaulaja. Hän tuli tunnetuksi Bogart Co. -yhtyeessä 1980-luvulla ja sen jälkeen soolouralla.


title: Ressu Redford

text: Vuonna 1989 perustettuun Boozin Bang N Dance Crew -yhtyeeseen kuului Ressun lisäksi vanhoja bogartilaisia. Yhtye julkaisi Kiss-levymerkillä yhden levyn, "Kiss my ass" (Polarvox kisslp 1001). Kiss oli Polarvox-levy-yhtiön alamerkki, jonka ainoaksi levyksi "Kiss my ass" jäi. Levyltä otettiin myös kaksi singleä: ”Kiss my ass” (Polarvox kissmx 001), jolla on nimikappaleen lisäksi kaksi uudelleenmiksausta (”house anarchy mix” ja ”ruin the accapella mix”), sekä "Do You Wanna..." (Polarvox kissmx 002), jolla oli 4 uudelleenmiksausta ("12" Hit Mix", "Radio-Cut", "The Fuck Mix" ja "The Long'n Wonderful Bassline Mix").


title: Ressu Redford

text: 1990-luvun puolivälissä Ressu perusti Suzie Aldabbaghin ja yhteistyössä Bogart Co.:n yhtyekavereidensa kanssa tanssimusiikkiyhtye Sound of R.E.L.S.:n.


title: Ressu Redford

text: Vuonna 1991 julkaistua "Ressu"-albumia on myyty yli 97 700 kpl ja se on Suomessa kaikkien aikojen 50 myydyimmän kotimaisen levyn joukossa. Samana vuonna ilmestynyt "Laulussa on helppo rakastaa" myi yli 86 600 kpl (kultaa ja platinaa 1992), vuoden 1993 "Taas aurinko nousee" yli 50 200 kpl (kultaa 1994, platinaa 1995) ja vuoden 1994 kokoelma "Parhaat 90–95" yli 31 400 kpl (kultaa 1995). Vuonna 2002 julkaistu kokoelma "36 kuuta & Saturnuksen renkaat" on myös myynyt kultalevyn verran (yli 15 796).


title: Ressu Redford

text: Ressun soolouran tunnetuimpia kappaleita ovat "Kuka on se oikea", "Kuusi kuuta & Saturnuksen renkaat" sekä käännösiskelmät "Älä mee" (1990, alkup. Badfingerin "Without You" 1970), "Kato mitä sä teit" (1991, Phil Collinsin "Against All Odds") ja "Taas aurinko nousee" (1993, "Annie's Song").


title: Ressu Redford

text: Ressu on tehnyt jalkapalloseura FC TPS:n maalilaulun ”Sydän rinnassa”.


title: Ressu Redford

text: Ressu on oman tuotannon lisäksi tehnyt lauluja myös muille artisteille kuten MayBeelle.


title: Ressu Redford

text:
Ressu on juontanut Nelosella "Guinness World Records" -tietokirjaan perustuvaa ohjelmaa. Hän on esittänyt itseään "Salatut elämät" -sarjassa (jaksoissa 1749 8.5.2009 ja 1850 15.1.2010).
Hän on mukana Mtv3 kanavan tähdet,tähdet ohjelmassa Helmikuussa 2019.
Mäkelä on ollut naimisissa Nina Björkfeltin kanssa vuodesta 1997 ja heillä on kaksi poikaa. Pari ilmoitti heinäkuussa 2015 eroavansa.


title: Tami Kiuru

text: Tami Petri Antero Kiuru (s. 13. syyskuuta 1976 Vantaa) on suomalainen uransa lopettanut mäkihyppääjä.


title: Tami Kiuru

text: 2003 Val di Fiemmen MM-hiihdoissa Kiuru kuului joukkuemäen maailmanmestaruuden voittaneeseen Suomen joukkueeseen. Vuonna 2004 hän voitti Slovenian Planicassa järjestetyissä lentomäen MM-kisoissa henkilökohtaisen kilpailun pronssia ja joukkuekilpailussa hopeaa. Vuonna 2006 Kiuru uusi lentomäen joukkuekilpailun hopean Kulmissa. Mäkihypyn maailmancupin henkilökohtaisen osakilpailun Kiuru on voittanut kerran, tämä tapahtui joulukuussa 2003 Saksassa Titisee-Neustadtin suurmäen yhden kierroksen kilpailussa. Sen lisäksi hän on ollut kerran toinen ja kerran kolmas.


title: Tami Kiuru

text: Kiurulla oli vaikeuksia sopeutua kauden 2003–2004 alussa voimaan tulleeseen uuteen painoindeksisääntöön. Aluksi hän kasvatti painoaan saadakseen käyttää uusien sääntöjen mukaisia pitempiä suksia, mutta päätyi myöhemmin pudottamaan painoaan, mikä merkitsi suksien lyhenemistä.


title: Tami Kiuru

text: Kiuru osoitti kuitenkin olevansa hyppyvireessä voittamalla helmikuussa 2005 suurmäen Suomen mestaruuden. Hän oli mukana myös 2005 Oberstdorfin MM-hiihdoissa suurmäen joukkuekilpailussa hopeaa voittaneessa Suomen joukkueessa.


title: Tami Kiuru

text: Tami Kiuru kuului Torinon talviolympialaisissa Suomen mäkijoukkueeseen, joka voitti joukkuekilpailun hopeaa.


title: Tami Kiuru

text: Seuratasolla Kiuru edusti Lahden Hiihtoseuraa. Hän lopetti uransa kauden 2008–2009 jälkeen.


title: Tami Kiuru

text: Huhtikuussa 2015 Kiuru nimettiin Lahden MM-kilpailuiden kilpailunjohtajaksi.


title: Smetana

text: Smetana eli vuolukerma on vanha itäeurooppalaiseen ruokakulttuuriin liittyvä maitotuote. Smetana on hapatettua kermaa, jonka rasvapitoisuus vaihtelee noin 10–70 prosentin välillä ja koostumus rasvapitoisuuden mukaan juoksevasta lähes voita muistuttavaan. Maultaan se on täyteläinen, aromikas ja raikkaan happamahko. Smetanaa syödään etenkin borssikeiton ja blinien kanssa. Suomenkielisen nimityksen "vuolukerma" on tiettävästi keksinyt Otto P. Pehkonen vuonna 1914.


title: Smetana

text: Nykyään Suomessa smetanaa valmistavat Valio ja Arla.


title: Smetana

text: Suomen alueella hapan kerma kuuluu erityisesti karjalaiseen ja myös savolaiseen ruokakulttuuriin, ja sitä valmistettiin ja käytettiin kotona, kunnes kaupallinen maidontuotanto kullakin paikkakunnalla alkoi eli myöhäisimmillään 1960-luvun alkuun asti. Smetana kuorittiin tuolloin piimineen maidon eli viilin pinnalta, eikä sitä erikseen hapatettu tuoreesta kermasta kuten nykyään. Kun maidon lähettäminen meijeriin alkoi, loppui myös smetanan käyttö kotitaloudessa, sillä maidosta maksettiin rasvapitoisuuden mukaan. Hapanta kermaa ei kuitenkaan ennen meijerien aikaa sanottu smetanaksi vaan murteesta riippuen ”kermaksi”, ”päällisiksi” tai muuksi sellaiseksi. Tuoreen kerman nimitykset oli yleensä lainattu ruotsista tai venäjästä (”reta”, ”liuhki”). Suurin osa smetanasta meni kuitenkin voin kirnuamiseen, sillä varhaisempina aikoina voilla maksettiin veroja, ja myöhemmin sitä käytiin myymässä lähikaupunkien toreilla ja saatiin niin käteistä rahaa. Kermaa käytettiin lähinnä leivonnaisiin, kuten ohrajauhoista ja smetanasta leivottuihin kakkaroihin, jotka tunnetaan useilla paikallisilla nimillä.


title: Smetana

text: Kannakselaisessa ja inkeriläisessä ruokakulttuurissa smetanan käyttö oli laajempaa ja samantapaista kuin venäläisessä keittiössä.


title: Takanobu Okabe

text: Takanobu Okabe (, s. 26. lokakuuta 1970 Kamikawa, Japani) on japanilainen mäkihyppääjä, joka voitti 1990-luvulla olympiakultaa ja maailmanmestaruuden.


title: Takanobu Okabe

text: Vuoden 1995 MM-kisoissa Kanadan Thunder Bayssa Okabe voitti normaalimäen MM-kultaa. Samoissa kisoissa hän kuului Japanin joukkuemäen pronssia voittaneeseen joukkueeseen. Vuoden 1997 MM-kisoissa Norjan Trondheimissa Okabe oli mukana voittamassa joukkuemäen hopeaa. Kymmenen vuotta myöhemmin Sapporon MM-kisoissa 2007 ja Liberecin kisoissa 2009 hän saavutti joukkuemäessä pronssia.


title: Takanobu Okabe

text: Naganon 1998 olympialaisissa Okabe voitti Japanin joukkueessa joukkuemäen olympiakultaa. Neljä vuotta aiemmin Lillehammerin kisoissa hän kuului hopeamitalijoukkueeseen. Hänen parhaat henkilökohtaiset olympiasijoituksensa ovat suurmäestä: neljäs Lillehammerissa, kuudes Naganossa sekä kahdeksas Torinossa 2006.


title: Takanobu Okabe

text: Okaben paras sijoitus mäkihypyn maailmancupin kokonaiskilpailussa oli neljäs kaudelta 1996–1997. Osakilpailuvoittoja hän saavutti viisi kappaletta. Voittaessaan Kuopiossa kaudella 2008–2009 hänestä tuli 38-vuotiaana siihen aikaan historian vanhin maailmancup-osakilpailun voittanut hyppääjä.


title: Takanobu Okabe

text: Okabe aloitti mäkihypyn harrastamisen 6-vuotiaana. Hän on tuntenut toisen menestyneen japanilaishyppääjän Noriaki Kasain pikkupojasta lähtien ja kävi hänen kanssaan samaa koulua.


title: Takanobu Okabe

text: Okabe teki paluun maailmancupin kilpailuihin mäkiviikolla 2013–2014, ja oli 43-vuotiaana kyseisen mäkiviikon vanhin hyppääjä. Kauden lopulla Okabe ilmoitti lopettavansa uransa ja siirtyvänsä valmentajaksi.


title: André Chénier

text: André Marie de Chénier (30. lokakuuta 1762 Konstantinopoli, Osmanien valtakunta – 25. heinäkuuta 1794 Pariisi, Ranska) oli ranskalainen runoilija. Hänet teloitettiin Ranskan vallankumouksen niin sanottuna terrorin aikana. Italialainen Umberto Giordano on säveltänyt oopperan "Andrea Chénier", jonka libretto pohjaa Chénier’n elämään.


title: André Chénier

text: André Chénier syntyi Konstantinopolissa, missä hänen isänsä Louis Chénier toimi Ranskan konsulina. Hänen äitinsä Elisabeth Santi-Lomaca oli kreikkalainen. Andrén ollessa kolmevuotias, perhe muutti takaisin Ranskaan.


title: André Chénier

text: Vuonna 1783 Chénier pestautui kadetiksi ranskalaiseen rykmenttiin Strasbourgissa, muttei viihtynyt siellä pitkään vaan palasi jo samana vuonna takaisin Pariisiin perheensä luo. Siellä hän viihtyi äitinsä järjestämissä salongeissa, joissa kävivät useat tuon ajan merkittävät kirjailijat ja taiteilijat, kuten Jacques-Louis David.


title: André Chénier

text: Vuonna 1787 Ranskan Lontoon-suurlähettiläs, joka oli perheen tuttu, tarjosi nuorelle runoilijalle sihteerin paikkaa ja Chénier muutti Englantiin.


title: André Chénier

text: Vuonna 1789 alkanut vallankumous oli yllättäen nostanut hänen nuoremman veljensä kuuluisaksi poliittisten näytelmien kirjoittajaksi ja propagandistiksi. Chénier palasikin jo seuraavana vuonna Lontoosta sekasortoiseen Pariisiin. Aiemmin politiikkaan välinpitämättömästi suhtautuneesta runoilijasta tuli nyt mestarillinen satiirikko ja hänen tekstejään julkaistiin "Journal de Paris" -lehdessä.


title: André Chénier

text: Vuonna 1794 Chénier pidätettiin erehdyksessä. Kaksi yhteishyvän valiokunnan agenttia tulivat pidättämään pakomatkalla olevaa markiisia, mutta löysivät vain tuntemattoman miehen ja pidättivät tämän, Chénier’n, joka oli sattumalta kylässä. Hänet vietiin ensin Luxembourgin ja sitten Saint-Lazaren vankilaan. Vankeusaikanaan Chénier kirjoitti kuuluisimmat runonsa. Vaikka Chénieriä vastaan nostettiin täysin keksityt syytteet, hänet tuomittiin kuolemaan ja mestattiin giljotiinilla oikeudenkäynnin jälkeen jo samana iltana, vain kolme päivää ennen yhteishyvän valiokunnan johdossa olleen Robespierren syrjäyttämistä.


title: Horst Bulau

text: Horst Hardy Bulau (s. 14. elokuuta 1962 Ottawa, Ontario) on kanadalainen kilpauransa päättänyt mäkihyppääjä.


title: Horst Bulau

text: Vuonna 1979 Bulau voitti nuorten normaalimäen maailmanmestaruuden.


title: Horst Bulau

text: Bulaun ja hänen maanmiehensä Steve Collinsin mäkihyppyurien parhaat vuodet ajoittuvat 1980-luvun alkupuolelle. Bulaun paras sijoitus mäkihypyn maailmancupin kokonaiskilpailusta oli kaudelta 1982–1983, jolloin hän oli yhteispisteissä toinen Matti Nykäsen jälkeen. Kausilla 1980–81 ja 1981–82 hän sijoittui kolmanneksi. Kaikkiaan Bulau saavutti maailmancupin osakilpailuvoittoja 13 kappaletta.


title: Horst Bulau

text: Maailmancup-menestyksestä huolimatta arvokisoissa Bulaun menestys jäi vaatimattomaksi, eikä hän voittanut niistä yhtään mitalia. Parhaiksi aikuisten arvokisasijoituksiksi jäivät lentomäen MM-kilpailujen 5. sija vuodelta 1981 Oberstdorfissa, Oslon vuoden 1982 MM-kisojen 6. sija normaalimäessä ja 10. sija Sarajevon talviolympialaisten 1984 suurmäestä. Bulau lopetti mäkihyppyuransa vuonna 1992 Albertvillen olympialaisten jälkeen.


Vastaus elämään, maailmankaikkeuteen ja kaikkeen muuhun sellaiseen on Douglas Adamsin sci-fi-kirjasarjassa "Linnunradan käsikirja liftareille" esiintyvä luku.


title: Vastaus elämään, maailmankaikkeuteen ja kaikkeen muuhun sellaiseen

text: "Linnunradan käsikirjan" mukaan miljoonia vuosia sitten eräs hyperälykäs yleisulottuvainen rotu oli niin käsittämättömän kyllästynyt ainaisiin väittelyihin elämän tarkoituksista, että päätti ratkaista perimmäisen kysymyksen elämästä, maailmankaikkeudesta ja kaikesta muusta sellaisesta.


text: Tehtävää suorittamaan rakennettiin maailmankaikkeuden toiseksi mahtavin supertietokone nimeltä "Syvä miete" ("Deep Thought"). Seitsemän ja puolen miljoonan vuoden pohdinnan jälkeen Syvä miete ilmoitti vastauksen olevan "42". Vastauksen suoranaisen epätarkkuuden Syvä miete kuittasi kysymällä, tietävätkö kysyjät, mikä tuo perimmäinen kysymys itse asiassa on. Kysymystä Syvä miete ei kuitenkaan kyennyt selvittämään, vaan siihen tarvittiin hänen jälkeensä tuleva supertietokone, "joka on niin monimutkainen, että orgaaninen elämä muodostaa osan sen toiminnasta." Tämän nimi oli Maa, jonka vogonit kuitenkin tuhosivat viisi minuuttia ennen kuin kysymys oli selvillä, joten kysymystä ei vieläkään tiedetä.


text: Kysymys saadaan kuitenkin selville jatko-osassa aikamatkailun, huonon tuurin ja älyttömän idean kautta. Se, mitä kysymys itsessään tarkoittaa ja onko se ylipäätään oikea tai järkevä, jää arvoitukseksi. Ei kuitenkaan voi pohjimmiltaan olettaa, että kysymyksen ja vastauksen ymmärtäisi vain sen takia että tietää sen.


text: Douglas Adamsiltä kysyttiin useita kertoja hänen uransa aikana miksi hän valitsi juuri numeron 42. Useita teorioita esitettiin, mutta hän hylkäsi ne kaikki. Marraskuun 3. 1993 hän antoi vastauksen keskusteluryhmässä alt.fan.douglas-adams:


title: Jiří Raška

text: Jiří Raška (4. helmikuuta 1941 Frenštát pod Radhoštěm, Böömin ja Määrin protektoraatti – 20. tammikuuta 2012 Nový Jičín, Tšekki) oli mäkihypyn olympiavoittaja, joka edusti urallaan Tšekkoslovakiaa. Hän oli maan ensimmäinen talviolympialaisten kultamitalisti.


title: Jiří Raška

text: Raška sijoittui Oslon MM-kilpailuissa 1966 sekä normaalimäessä että suurmäessä neljänneksi. Keski-Euroopan mäkiviikolla 1967–1968 hän sijoittui norjalaisen Bjørn Wirkolan jälkeen yhteispisteissä toiseksi. Grenoblen talviolympialaisissa 1968 hän voitti kultamitalin normaalimäessä ja saavutti suurmäessä neuvostoliittolaisen Vladimir Belousovin takana hopeaa. Myös seuraavana talvena Raška sijoittui Keski-Euroopan mäkiviikon yhteispisteissä toiseksi. Suurmäen MM-hopeaa hän saavutti Tatra-vuorilla 1970 edellään vain neuvostoliittolainen Gari Napalkov. Keski-Euroopan mäkiviikon Raška voitti talvella 1970–1971. Sapporon talviolympialaisissa 1972 hän sijoittui normaalimäessä viidenneksi ja suurmäessä kymmenenneksi. Vuonna 1972 Planicassa pidetyissä kautta aikain ensimmäisissä lentomäen MM-kisoissa hän saavutti pronssia.


title: Kazuyoshi Funaki

text: Kazuyoshi Funaki (s. 27. huhtikuuta 1975 Yoichi, Hokkaido) on japanilainen, 1990-luvun lopulla menestynyt mäkihyppääjä, maailmanmestari ja olympiavoittaja. Hänelle oli ominaista hyvin rohkea V-lentotyyli, jossa pää oli syvällä suksien välissä.


title: Kazuyoshi Funaki

text: Funaki sijoittui talven 1994–1995 Keski-Euroopan mäkiviikon toiseksi. Hän jäi yhteispisteissä 23,4 pistettä voittaja Andreas Goldbergerin taakse.


title: Kazuyoshi Funaki

text: Funakin parhaat mäkihyppyvuodet ovat ajoittuneet 1990-luvun loppupuoliskolle. Funakin paras sijoitus mäkihypyn maailmancupin kokonaiskilpailusta on kaudelta 1997-1998, jolloin hän oli yhteispisteissä toinen Slovenian Primož Peterkan jälkeen. Samaisena talvena hän voitti myös Keski-Euroopan mäkiviikon, ja talviolympialaisissa Naganossa hän voitti kotiyleisön edessä kultaa suur- ja joukkuemäessä ja sijoittui Suomen Jani Soinisen jälkeen hopealle normaalimäen kilpailussa. Samana vuonna hän voitti vielä Oberstdorfissa lentomäen maailmanmestaruuden. Funaki on ainoa japanilainen Keski-Euroopan mäkiviikon voittaja.


title: Kazuyoshi Funaki

text: Menestys jatkui vielä seuraavalla kaudella. Ramsaun MM-kisoissa vuonna 1999 Funaki voitti normaalimäen maailmanmestaruuden ja oli mukana Japanin hopeaa voittaneessa joukkuemäen joukkueessa.


title: Kazuyoshi Funaki

text: Funaki harrastaa kalastusta ja uintia. Hänellä on myös yritys johdettavanaan.


title: Kazuyoshi Funaki

text: Funaki lopetti uransa mäkihyppääjänä keväällä 2018.


title: Virtuaali-identiteetti

text: Virtuaali-identiteetti, verkkoidentiteetti tai online-identiteetti on käsitys, jonka ihminen antaa henkilöllisyydestään verkkoyhteisössä. Virtuaali-identiteetti muodostuu monista asioista, joista nimi tai nimimerkki on tavallisin. Osa ihmisistä käyttää oikeata nimeään myös verkossa, kun taas toiset käyttävät nimimerkkinä pseudonyymiä, eli eräänlaista salanimeä. Joissakin yhteyksissä, kuten esimerkiksi keskustelualueilla, pikaviestikeskusteluissa, MUD:ssa, MMOG:ssa ja monissa muissa verkkopeleissä on mahdollista kuvata itseään ja identiteettiään pienellä kuvalla, avatarilla. Myös kaikki tieto mitä henkilö itsestään antaa ulospäin, esimerkiksi keskusteluissa, muovaa hänen identiteettiään ja mainettaan verkkoyhteisössä. Toiminnasta syntyy henkilöbrändi.


title: Virtuaali-identiteetti

text: Internetissä on mahdollista luoda eri virtuaali-identiteetit eri palveluihin. Virtuaali-identiteetti voidaan luoda niin, että henkilökohtaisilla piirteillä ei ole yhteyttä henkilön piirteisiin reaalimaailmassa. Eri palveluissa voidaan olla läsnä eri virtuaali-identiteetein. Käyttäjän online-identiteetti voidaan edellyttää tunnistettavan täysin luotettavasti tai osittain esimerkiksi kutsumanimellä. Virtuaali-identiteetti voi olla myös tunnistamaton eli anonyymi. Virtuaali-identiteetti voi rohkaista harkitsemattomaan käyttäytymiseen. Toisena henkilönä esiintymistä kutsutaan identiteettivarkaudeksi.


title: Virtuaali-identiteetti

text: Virtuaali-identiteetti ei ole pelkästään tiedot henkilön attribuuteista (nimi, ikä ammatti, sukupuoli jne.), vaan siihen kuuluu myös henkilön persoona virtuaaliyhteisöissä (foorumit, IRC yms.). Tällaisen virtuaaliyhteisön jäsenet muodostavat identiteettiään julkisten tai yksityisten viestiensä kautta, joista muille yhteisön jäsenille syntyy käsitys toistensa ajattelumalleista. Tämän seurauksena yhteisön jäsenet pystyvät ennustamaan muiden yhteisön jäsenten suhtautumista eri puheenaiheisiin ja lähetettyihin viesteihin. Virtuaali-identiteetin tunnistamisen seurauksena virtuaaliyhteisöön voi muodostua myös eräänlaisia kaveripiirejä, joissa ymmärretään toisia paremmin ja joiden mielipiteet merkitsevät enemmän.


title: Virtuaali-identiteetti

text: Virtuaali-identiteetin käytössä tulisi olla eettinen. Teknisesti tähän on pyritty muun muassa erilaisilla allekirjoituksen varmentavilla tekniikoilla. Ohjelmistot eivät kuitenkaan pysty ratkaisemaan kaikki esiintyviä ongelmia. Useat erilaiset virtuaali-henkilöllisyydet aiheuttavat käyttäjälle vaikeuksia, muun muassa eri palvelujen käyttäjätunnusten ja salasanojen muistaminen on hankalaa. Virtuaalimaailman pelihahmon online-roolissa eläminen voi johtaa siihen, että reaalimaailman sääntöjen noudattaminen ja tavallisen arjen eläminen vaikeutuu. Tätä ongelmaa kasvattaa se, jos pelihahmo eroaa erittäin paljon arki-identiteetistä.


title: Jelena Välbe

text: Jelena Valerjevna Välbe (, o.s. Trubitsyna (), s. 20. huhtikuuta 1968 Magadan, Venäjän SFNT) on venäläinen hiihtäjä. Kilpauransa jälkeen hän on toiminut valmentajana ja Venäjän hiihtoliiton johdossa. Kansainvälisellä tasolla Välbe edusti alun perin Neuvostoliittoa ja myöhemmin Venäjää. Seuratasolla hän edusti TsSKA Moskovaa.


title: Jelena Välbe

text: Välbe aloitti hiihtämisen nuorella iällä, jo vuonna 1977. Maailmanmestaruuksia Välbe voitti neljätoista, joista henkilökohtaisia kymmenen, sekä kolme MM-hopeaa. Olympialaisista hän voitti kolme kultaa ja neljä pronssia. Hiihdon maailmancupin kokonaiskilpailun hän voitti viisi kertaa, ja henkilökohtaisia maailmancupin osakilpailuvoittoja hänelle kertyi 45. Menestyksekkään hiihtouransa hän päätti 29-vuotiaana 1998 Naganon olympialaisiin.


title: Jelena Välbe

text: Keväällä 2005 Välbe aloitti Venäjän hiihtomaajoukkueen päävalmentajana. Hän johti Venäjän maastohiihtojoukkuetta Torinon talivolympialaisissa 2006. Välbe toimi Venäjän hiihtomaajoukkueen johtajana Sotšin talviolympialaisissa 2014.


title: Jelena Välbe

text: Välbe oli aiemmin naimisissa virolaisen hiihtäjän Urmas Välben kanssa.


title: Maastohiihdon maailmancup

text: Maastohiihdon maailmancup on kansainvälisen hiihtoliiton FIS:n järjestämä maastohiihdon korkeatasoisin kansainvälinen sarjamuotoinen kilpailu. Ensimmäistä kertaa maailmancup järjestettiin miehille kaudella 1973–1974 ja naisille 1978–1979 ja virallinen asema sillä on ollut kaudesta 1981–1982 lähtien. Sprinttihiihdon maailmancupin voitosta on kilpailtu 1996–1997 lähtien. Kisoja on Suomessa televisioitu pääosin Ylellä, lukuun ottamatta vuosia 2011-2018, jolloin sarjan ulkomailla järjestetyt tapahtumat olivat osa MTV:n ja CMORE:n maksutv -kokonaisuutta selostajinaan Antero Mertaranta, Kimmo Porttila, Mika Saukkonen, Jani Rajalin ja Antti Haajanen.


title: Maastohiihdon maailmancup

text: "Päivitetty 16.12.2018"


title: Noise Records

text: Noise Records on Karl-Ulrich Walterbachin Saksassa perustama levy-yhtiö. Noise syntyi 1984 Walterbachin laajentaessa aikaisempaa "Aggressive Rock Produktionen" -yritystään. Noise Records on osa Sanctuary-ryhmää ja se keskittyy heavy metal -musiikkiin.


title: Sigh No More

text: Sigh No More on Gamma Rayn vuonna 1991 julkaisema heavyalbumi.Japanin-version live-bonuskappale:


title: Land of the Free (Gamma Rayn albumi)

text: Land of the Free on Gamma Rayn vuonna 1995 julkaisema musiikkialbumi. Michael Kiske ja Hansi Kürsch vierailevat levyllä, Kürsch laulaa "Farewell"-kappaleella ja Kiske laulaa "Time to break free"-kappaleen. Albumin viimeinen kappale "Afterlife" on omistettu Ingo Schwichtenbergille.


title: Land of the Free (Gamma Rayn albumi)

text: LP-version bonusraita:


title: Somewhere Out in Space

text:
Somewhere Out in Space on Gamma Rayn albumi vuodelta 1997.
Kannen kuvan on piirtänyt Kristian Huitula.


title: Ohjauskorko

text: Ohjauskorko on keskuspankin määrittämä korkotaso, jolla se lainaa rahan pankeille. Siten se vaikuttaa välillisesti markkinakorkoihin ja talouteen. Ohjauskorko on rahapolitiikan keskeinen väline, jolla määritellään "rahan hinta". Ohjauskorkoa ei pidä sekoittaa peruskorkoon.


title: Ohjauskorko

text: Keskuspankki laskee liikkeelle rahan lainoina pankeille, jotka maksavat rahasta vähintään ohjauskoron verran. Keskuspankilta rahan saamiseen vaadittu korko vaikuttaa markkinakorkoihin, eli pankkien toisilleen myöntämien lainojen korkoihin. Tämän vuoksi markkinakorot, kuten eripituiset Euribor-korot, seurailevat ohjauskorkoa. Yritysten ja kuluttajien ottamat lainat sidotaan yleensä markkinakorkoihin, joten ohjauskoron nosto vaikuttaa tällä tavoin lainanottajiin.


title: Ohjauskorko

text: Keskuspankin johtokunta (EKP:n neuvosto) kokoontuu säännöllisesti ja päättää ohjauskoron tasosta. Ohjauskorkoa voidaan laskea, pitää ennallaan tai nostaa. Ohjauskoron muutos ilmoitetaan peruspisteinä; 25 peruspistettä vastaa 0,25 prosenttiyksikköä.


title: Ohjauskorko

text: Ohjauskorko vaikuttaa kaikkiin luottolaitosten yrityksille ja kuluttajille myöntämien lainojen korkoihin. Tämän vuoksi ohjauskorolla voidaan vaikuttaa talouteen hillitsemällä tai kiihdyttämällä luotonantoa, kulutusta ja investointihalukkuutta.


title: Ohjauskorko

text: Matala korko kiihdyttää lainanottoa, kulutusta ja investointihalukkuutta. Kun korko on matalalla, ""raha on halpaa"" ja sen seurauksena kulutus lisääntyy, investointeja tehdään enemmän ja talous kasvaa. Talouden ollessa lamassa tai taantumassa taloutta voidaan elvyttää korkoa laskemalla. Nimelliskorkoa ei kuitenkaan voida laskea negatiiviseksi.


title: Ohjauskorko

text: Korkea korko taas hillitsee lainanottoa, kulutusta ja investointihalukkuutta. Kun korko on korkealla, ""raha on kallista"" ja sen seurauksena kulutus vähenee, investointihalukkuus laskee ja talouskasvu hidastuu. Korkeat korot myös kasvattavat jo otettujen vaihtuvakorkoisten lainojen korkoja, mikä kasvattaa lainojen kuukausieriä tai pidentää lainojen lyhennysaikoja lainan lyhennystavasta riippuen. Tällä on taloudelle negatiivisia vaikutuksia, sillä rahaa ei liikene kulutukseen. Korkea korko on tavallisesti seurausta korkeasta inflaatiosta. Reaalikorko on kuitenkin merkittävämpi asia kuin korkea nimelliskorko ja reaalikorko (nimelliskorko - inflaatio) voi olla sama vaikka nimelliskorko olisi kaksi tai kymmenen prosenttia.


title: Ohjauskorko

text: Rahan kvantiteettiteorian mukaisesti inflaatiota voidaan hidastaa vähentämällä liikkeellä olevan rahan määrää eli toisin sanoen luotonantoa vähentämällä.


title: Ohjauskorko

text: Ohjauskoron nosto nostaa valuutan arvoa suhteessa muihin valuuttoihin. Ohjauskoron lasku taas laskee valuutan ulkoista arvoa. Valuutan korkea arvo suhteessa teollisuustuotteiden vientimaiden valuuttojen kursseihin voi johtaa teollisuuden ja viennin hidastumiseen, mitä voidaan auttaa devalvaatiolla.


title: Ohjauskorko

text: Ohjauskoron muutokset vaikuttavat valtionvelkaan, sillä valtion obligaatioiden korot seurailevat valtion käyttämää valuuttaa hallinnoivan keskuspankin asettamaa ohjauskorkoa. Jos ohjauskorko nousee, valtio joutuu maksamaan velastaan korkeampaa korkoa obligaatioiden haltijoille, joutuen kattamaan korkomenot esimerkiksi laskemalla liikkeelle uusia obligaatioita tai nostamalla veroja. Uusien obligaatioiden liikkeellelasku kasvattaa valtionvelan määrää ja korkomenoja. Verojen nostolla taas voi olla kulutusta hillitsevä vaikutus.


title: Ohjauskorko

text: Tärkeimpiä valuuttoja hallinnoivien keskuspankkien säätelemät ohjauskorot.


title: Martti Marttelin

text: Martti Berttil Marttelin (18. kesäkuuta 1897 Nummi – 1. maaliskuuta 1940 Taipaleenjoki) oli suomalainen kestävyysjuoksija ja olympiamitalisti. Hän edusti Nummen Kipinää. Marttelin kaatui talvisodassa Taipaleenjoen taistelussa.


title: Ove Andersen

text: Ove Andersen (22. elokuuta 1899 Kymi – 13. tammikuuta 1967 Lahti) oli suomalainen estejuoksija ja olympiamitalisti.


title: Ove Andersen

text: Andersenin vanhemmat olivat sahanomistaja, johtaja Martin Andersen ja Fanny Mury ja puoliso Kerttu Elina Kärkkäinen. Hän tuli ylioppilaaksi Loviisan yhteiskoulusta 1920 ja valmistui metsänhoitajaksi 1925. Valmistuttuaan Andersen työskenteli Niemen Sahan palveluksessa Lahdessa 1925-1931, Napolissa yliopiston yleisurheiluvalmentajana 1933-1937 ja uudelleen Niemen Sahan palveluksessa 1937-1943. Talvisodassa aliupseerikoulutuksen saanut Andersen toimi toimistoupseerina ja jatkosodassa kuljetuspäällikkönä.


title: Loukinainen

text: Loukinainen on yksi Liedon kunnan kylistä Varsinais-Suomessa Länsi-Suomen läänissä. Loukinainen sijaitsee lounaassa kunnan keskustasta päin. Loukinaisissa on alakoulu, Neste-huoltoasema, Liedon pelastuslaitos, liikuntakeskus Kaisakki ja K-Market. Kasvava Avanti-teollisuusalue sijaitsee Loukinaisten Tuulissuolla. Teollisuusalueella on Broadway-ravintola. Loukinaisissa ei ole taajaman liikennemerkkejä. Loukinaisten alueen postinumero on 21410 Vanhalinna.


title: Chaguanas

text: Chaguanas on Trinidad-Tobagon suurimpia kaupunkeja. Chaguanas sijaitsee Trinidadin saarella, 18 km maan pääkaupungista Port-of-Spainistä. Chaguanasin väestö polveutuu monesta etnisestä ryhmästä, suurin etnisen ryhmän edustajat ovat intialaisia, kiinalaisia ja värillisiä.


title: Toyota Aygo

text: Toyota Aygo on Toyotan vuodesta 2005 lähtien valmistama pieni automalli. Sitä valmistetaan yhteistyössä Peugeot’n ja Citroënin kanssa Tšekin Kolínissa. Tehtaan tuotantokapasiteetti on 300 000 autoa vuodessa, josta kunkin merkin osuus on kolmasosa. Aygon toinen sukupolvi esiteltiin vuonna 2014.


title: Toyota Aygo

text: Ensimmäisen sukupolven Aygon ja sen sisarmallien, Citroēn C1:n ja Peugeot 107:n väliset erot ovat sisustus sekä keulan ja perän erot. Merkkien yhteinen tavoite oli myydä 300 000 autoa eli 100 000 per merkki. Aygon myynti aloitettiin vuoden 2005 heinäkuussa ja korimalleina olivat 3- ja 5-oviset hatchback-mallit. Moottorivaihtoehtoja oli kaksi, kolmesylinterinen, 51 kW:n (68 hv), 1,0-litrainen ottomoottori sekä nelisylinterinen, 40 kW:n (54 hv), 1,4-litrainen HDi-dieselmoottori.


title: Toyota Aygo

text: Aygossa ovat edessä levyjarrut ja takana rumpujarrut. ABS-jarrut ovat vakiovaruste ja ajonvakautuksen saa lisävarusteena.


title: Toyota Aygo

text: Korivaihtoehtoina Aygossa on 3- ja 5- oviset hatchback-mallit ja varustelutasoja on kaksi, joista parempaa myydään nimellä Aygo+. Aygo+:ssa on muun muassa korinväriset ovenkahvat ja peilit, ikkunaturvatyynyt edessä ja takana, sähkökäyttöiset ikkunat edessä ja kauko-ohjattu keskuslukitus.Vuoden 2012 Euro NCAP -kolaritestistä Aygo sai tulokseksi kolme tähteä viidestä.


title: Toyota Aygo

text: Toisen sukupolven Toyota Aygo esiteltiin yleisölle vuoden 2014 Geneven autonäyttelyssä ja sen tuotanto aloitettiin samana vuonna. Nuorelle ostajakunnalle suunnattu auto on erilaisten väriyhdistelmien ja lisävarusteiden avulla personoitavissa ostajan mielen mukaiseksi. Varustelun lähtötasoja on neljä: perusversio x, jota seuraa x-play, x-cite ja x-clusive. Varustelutasoja voidaan täydentää ja personoida ulkopuolen OUTstand- ja sisätilojen INtense-varustepaketeilla. Tätä Aygon täydellistä uudistumista kuvaa myös sen mainosslogan ”Go Fun Yourself”.


title: Toyota Aygo

text: Vuoden 2017 Euro NCAP -kolaritestistä Aygo sai tulokseksi neljä tähteä viidestä. Yksilitrainen bensiinimoottori on Toyotan valmistama, dieselmoottorit puolestaan toimittaa Groupe PSA. Suomessa dieselmoottoria tarjoaa ainoastaan Citroën.


title: Toyota RAV4

text: Toyota RAV4 on Toyotan valmistama ”citymaasturi” eli SUV. Sitä pidetään yleensä katumaasturitrendin aloittajana. Se esiteltiin ensimmäisen kerran Japanissa 1994 ja myöhemmin Yhdysvalloissa 1996. RAV4 on Land Cruiseria pienempi ja maasto-ominaisuudet ovat rajoittuneemmat. RAV4:n suuri suosio herätti myös muut autovalmistajat tekemään samanlaisia citymaastureita ja siitä seurasi muun muassa Honda CR-V, Ford Escape ja Subaru Forester. Mallin nimi on lyhenne sanoista Recreational Active Vehicle Four-Wheel Drive.


title: Toyota RAV4

text: Ensimmäisen sukupolven RAV4:stä oli saatavilla sekä kaksi- että neliovinen versio. Kaksiovinen versio oli aluksi nimeltään RAV4 FunCruiser. Moottorina oli 2-litrainen 120 hv tehoa tuottava rivimoottori. Saatavilla oli sekä etu- että nelivetoinen versio, ja 5-vaihteinen manuaali sekä 4-portainen automaattivaihteisto.


title: Toyota RAV4

text: Vuonna 1998 RAV4 sai pienen kasvojenkohotuksen jossa perä ja keula hiukan muuttuivat, sekä rättikattoinen versio tuli markkinoille. Vuonna 1999 kaksiovinen RAV4 poistui markkinoilta Amerikassa.


title: Toyota RAV4

text: Toisen sukupolven RAV4:ää saatiin Euroopassa sekä kaksi- että neliovisena, mutta Amerikassa (ja Suomessa) ainoa korivaihtoehto oli 4-ovinen. Edelleen oli saatavilla sekä etu-, että nelivetoinen versio. Uusi moottori oli edelleen 2-litrainen mutta nyt siitä oli saatu puristettua tehoa irti 150 hv. Lisäksi vuonna 2002 tuli kauanodotettu 2.0 D-4D moottori saataville. Tämä nosti Rav4:n kilpailijoita edelle sillä muilla valmistajilla ei viela tuolloin ollut diesel-mallia myynnissä. Myyntiä hidasti kuitenkin varsin kova hinnoittelu bensiinimalliin verrattuna.


title: Toyota RAV4

text: Kaikissa toisen sukupolven RAV4:ssä oli vakiovarusteena 16" vanteet peltivanteilla, lukkiutumattomat jarrut, korkeussäätö kuljettajan penkissä, 4-kaiuttiminen stereojärjestelmä, sähkölasit edessä, sähköpeilit ja penkinlämmittimet. Luxyry-paketissa saatiin lisäksi lokasuojien levikkeet sekä korkeudensäätö myös matkustajan penkkiin. Ilmastointi, ajotietokone ja cd-soitin olivat saatavana lisävarusteina.


title: Toyota RAV4

text: Vuonna 2003 loppuvuodesta (2003-07 lähtien valmistetut) RAV4 sai kasvojenkohotuksen. Kojelauta päivitettiin yhteneväksi muiden Toyota-mallien kanssa. Keula sai uudet sumuvalot ja vilkut nousivat nyt ajovalojen yhteyteen. Lisäksi automaattinen ilmastointi tuli saataville Luxyry paketin mukana. Moottorit pysyivät samana muuten paitsi amerikassa 2.4l VVT-i korvasi 2.0l VVT-i:n, myös osa osista muuttui 2003-07 mallissa 2.0 VVT-i-koneessa, esimerkiksi pakoputkisto katalysaattoreineen.


title: Toyota RAV4

text: Toisen sukupolven RAV4 oli erityisen yleinen Australiassa.


title: Toyota RAV4

text:
Moottorivaihtoehdot:
Vaihteistovaihtoehdot:


title: Toyota RAV4

text: Täysin uudistunut RAV4 tuli myyntiin vuonna 2006. Siinä on edelleen sama 2,4-litrainen rivimoottori, mutta nyt tehoja on 166 hv. Pohjois-Amerikassa on saatavilla myös 3,2-litraisella V6 -moottorilla varustettu versio, jonka moottori on peräisin Toyota Avalonista, tehoja tässä versiossa on jopa 269 hv. Uusi RAV4 on sisältä tilavampi ja siihen on saatavilla taakse kolmas penkkirivi lapsille (ei kuitenkaan Suomessa myytävässä mallissa). Myös uutta RAV4:ää on saatavana sekä etu- että nelivetoisena, useimmissa maissa tosin myydään vain nelivetoista mallia. RAV4:n käytettävyyttä esimerkiksi lumihangessa ja hiekalla rajoittaa jonkin verran VSC:n poiskytkennän puuttuminen.


title: Toyota RAV4

text: Vuoden 2006 Euro NCAP -kolaritestistä RAV4 sai tulokseksi neljä tähteä viidestä.


title: Toyota RAV4

text: RAV4:t valmistetaan Toyotan Taharan tehtaalla Japanissa. Pohjois-Amerikassa myytävät RAV4:t tullaan valmistamaan Toyotan Woodstockin tehtaalla, Ontariossa, Kanadassa.


title: Toyota RAV4

text: Moottorivaihtoehdot:


title: Toyota RAV4

text: RAV4 EV on Toyotan täyssähköversio alkuperäisestä polttomoottoriversiosta. Autot valmistetaan ja myydään Pohjois-Amerikassa. Ensimmäinen sukupolvi lanseerattiin v. 1997 ja toinen v. 2011. Ensimmäisessä sukupolvessa kätytettiin nikkelimetallihydridiakkuja ja toisen sukupolven autoissa moderneja Tesla Motorsin litiumioniakkuja.


title: Lounais-Somalia

text: Lounais-Somalia oli itsenäiseksi julistautunut alue Somaliassa. Sen perusti Rahanwein Resistance Armyn sotapäällikkö Hassan Muhammad Nur "Shatigadud" 1. huhtikuuta 2002. Alueeseen kuului kuusi Somalian maakuntaa: Bay, Bakool, Keski-Juba (Jubada Dhexe), Ala-Shabelle (Shabeelada Hoose), Gedo ja Ala-Juba (Jubada Hoose).


title: Lounais-Somalia

text: Vuonna 2006 Lounais-Somalian hallitus luopui itsenäisyysvaatimuksistaan ja alkoi tehdä yhteistyötä Somalian väliaikaishallituksen kanssa.


title: Kilon rautatieasema

text: Kilon rautatieasema (, , ratakm 13+035) on rautatieasema Kilossa, Espoon Suur-Leppävaarassa. Se sijaitsee rantaradalla Leppävaaran ja Keran rautatieasemien välissä, noin 13 kilometrin päässä Helsingin päärautatieasemasta.


title: Kilon rautatieasema

text: Ennen nykyistä Kilon asemaa paikalla oli vain pieni puulämmitteinen koppi. Isompi asemana ollut puutalo purettiin 1980-luvun alussa, mutta radanvartijan valkoinen talo on vielä pystyssä Kilon ja Keran asemien välissä.


title: Kilon rautatieasema

text: Rantaradan rakennusvaiheessa Espooseen suunniteltiin vain yhtä asemaa, mutta radan valmistuessa liikennepaikkoja avattiinkin kolme. Niistä vähäisin oli Kilon kartanon läheisyyteen perustettu Pitäjänmäen aseman alainen laiturivaihde. Alkuvuosinaan Kilon laituri palveli varsin laajaa aluetta, sillä se oli ainoa liikennepaikka Pitäjänmäen ja Espoon asemien välillä. Kilon ensimmäinen liikennepaikkarakennus tehtiin Bruno Granholmin laatimien Platformskjul III -tyypin piirustusten mukaan vuonna 1904 ja sitä laajennettiin vuonna 1911.


title: Kilon rautatieasema

text: Kilon asemarakennus jäi vuonna 1963 tehdyn rataoikaisun vuoksi sivuun ja sitä alettiin käyttää tavaramakasiinina ja vuodesta 1976 puutavaraliikkeen varastona. Rakennus purettiin ilman asianmukaista lupaa vuonna 1981.


title: Kilon rautatieasema

text: Radan eteläpuolella, aivan aseman vieressä, oli 1980-luvulla vielä tehdas, mutta se purettiin, ja paikalle on sen jälkeen rakennettu runsaasti matalia kerrostaloja. Aseman länsi- ja itäpuolella olleet tasoristeykset poistettiin 1990-luvun puolivälissä ja korvattiin aseman itäpuolelle rakennetulla tunnelilla.


title: Kilon rautatieasema

text: Asemalta lähti 1920–luvulla rakennettu kapearaiteinen Kilon turverata etelään Mankkaan turvesuolle. Liikenne radalla lakkasi Tarvontien katkaistessa sen 1960. Aivan aseman pohjoispuolella aiemmin sijainneelle teollisuustontille johti pistoraide, joka on sittemmin purettu pois asutuksen tieltä.


title: Kilon rautatieasema

text: Kilon uudempi asema siirrettiin radan varresta läheiselle joutomaalle syksyllä 2009. Rakennuksessa toimi ensin lipunmyynti sekä viimeisinä vuosina kioski.


title: Kilon rautatieasema

text: Kilon rautatieaseman itäpuolella on kellotorni ja alikulkutunneli.


title: Kilon rautatieasema

text: Aseman alikulkutunneli on kesäisin monesti täynnä vettä kesän sateiden aikana.


title: Kilon rautatieasema

text: Kilon asemalla pysähtyvät pääkaupunkiseudun lähiliikenteen paikallisjunatKirkkonummen suuntaan liikennöidään raiteelta 1 ja Helsinkiin raiteelta 2.


title: Bente Skari

text: Bente Marta Skari (o.s. Martinsen; s. 10. syyskuuta 1972 Oslo, Norja) on entinen norjalainen maastohiihtäjä, olympiavoittaja ja viisinkertainen maailmanmestari.


title: Bente Skari

text: Skari voitti maailmancupin kokonaiskilpailun kolmesti ja sprinttimaailmancupin viidesti ennen lopettamistaan talven 2002–2003 päätteksi. Maailmancupin osakilpailuvoittoja hänellä on 42 kappaletta.


title: Bente Skari

text: Bente Skari on hiihdon olympiavoittajan Odd Martinsenin tytär. Vuonna 1999 hän vaihtoi sukunimensä Martinsenista Skariksi mentyään naimisiin Geir Skarin kanssa. Hän on 173 senttimetriä pitkä ja painaa 63 kilogrammaa.


title: Bente Skari

text: Seuratasolla Skari edusti Nittedal IL:ää.


title: Kreikkalais-baktrialainen kuningaskunta

text: Kreikkalais-baktrialainen kuningaskunta käsitti Baktrian ja Sogdianan, eli nykyisen Afganistanin pohjoisosan ja osia Keski-Aasiasta. Se sai alkunsa sen jälkeen kun Aleksanteri Suuri valloitti alueen ja perusti sinne kaupunkeja. Kuningaskunta oli hellenistisen maailman itäisin kolkka. Kuningaskunta riistäytyi seleukidien hallinnasta vuonna 250 eaa. ja se tuhoutui paimentolaiskansojen hyökkäyksissä noin vuonna 125 eaa.


title: Kreikkalais-baktrialainen kuningaskunta

text: Baktriana antiikin aikoina tunnettu alue sijaitsee Hindukušin ja Pamirvuoriston itäisen ulokkeen väliin jäävässä laaksossa. Persialaisvallan alle alue päätyi akhaimenidihallitsija Dareioksen valtakaudella 522–485 eaa. Kreikkalaiset saapuivat alueelle puolestaan Aleksanteri Suuren johtamilla sotaretkillä 300-luvulla eaa. Kreikkalainen yhtenäinen valtakunta edisti hellenismin ja eri kulttuurivaikutteiden leviämistä. Aleksanteri Suuren kuoleman jälkeen diadokit eli hänen kenraalinsa jakoivat hänen suuren valtakuntansa ja pian he taistelivat keskenään.


title: Kreikkalais-baktrialainen kuningaskunta

text: Baktrian aluetta hallitsivat diadokien valtakunnista seleukidit, mutta noin vuoden 250 eaa. paikkeilla paikallinen satraappi Diodotus julisti alueen itsenäiseksi seleukdien kärsittyä tappioita sodissaan lännessä. Myöhempien hallitsijoiden onnistui myös torjua myöhemmin seuranneet seleukidien takaisinvaltausyritykset. Antiokhos III Suuri piiritti Baktrian kuningas Euthydemusta kuuden kuukauden ajan Baktran kaupungissa (nyk. Balkh), mutta vetäytyi lopulta joukkoineen hänen tunnustettuaan Baktrian itsenäisyyden ja solmittuaan liiton Euthydemuksen kanssa.


title: Kreikkalais-baktrialainen kuningaskunta

text: Itsenäinen Baktria oli ilmeisen vauras, mistä kertoo esimerkiksi Baktrian kuninkaiden jälkeensä jättämät suuret määrät kolikoita. Strabon kirjoitti puolestaan tuhansien kaupunkien Baktriasta. 1960-luvulla löydettiin Afganistanin Konduzin provinssista Ai Khanumissa hellenistisen kaupungin rauniot. Kaupunki oli mahdollisesti yksi Aleksanteri Suuren perustamista useista Aleksandrioista. Kaupunki on itäisin tunnettu hellenistisen kaupungin raunio ja sen kulttuurisissa piirteissä on myös persialaisia vaikutteita. Raunioihin kuuluu esimerkiksi Zeun temppeli, teatteri ja gymnasion. Rakennuksia oli koristeltu korinttilaisilla pylväillä. Sittemmin on löydetty myös useita muita mahdollisesti seleukidien aikoina perustettuja asutuskeskusten ja linnoitusten raunioita. Kreikkalainen kulttuuri lienee ollut ennen kaikkea yläluokan kulttuuria ja esimerkiksi kaupunkien sivistyneistö puhui kreikkaa. Tavallinen kansa on luultavasti pysynyt iranilaisena.


title: Kreikkalais-baktrialainen kuningaskunta

text: Intian niemimaalla hallinneen Maurya-valtakunnan luhistumisen myötä 180-luvulla eaa. alueelle syntyi valtatyhjiö, jonka kreikkalais-baktrialainen kuningaskunta täytti. Sen armeijat tunkeutuivat Induksen laaksoon ja Punjabiin. Jotkin osastot etenivät mahdollisesti Gujaratiin saakka. Intian historiassa aika tunnetaan indokreikkalaisena kautena. Euthydemuksesta polveutuvan kuningas Demetrioksen kaudella vallan Baktriassa anasti Eukratides. Baktrian kuningaskunnan loppukautta leimasivat sodat Eukratideen ja Euthydemuksen jälkeläisten välillä. Euthydemoksen hallitsijasuku hallitsi edelleen alueita Intian niemimaalla, jonne muodostui kahdesta kreikkalaisesta kuningaskunnasta lopulta pidempään säilynyt intialais-kreikkalainen kuningaskunta. Se muistutti kuitenkin pikemminkin kreikkalaisia kaupunkivaltioita, kuin yhtenäistä kuningaskuntaa. Sodat hallitsijasukujen kesken saattoivat heikentää Baktriaa, jolloin se altistui paimentolaiskansojen hyökkäyksille. Vuonna 125 eaa. kuningaskunta luhistuikin jue zhi-paimentolaiskansan hyökkäyksien paineessa. Seurannut aikakausi Baktriassa tunnetaan vain huonosti, mutta lopulta alueelle muodostui Kušan-valtakunta.


title: Kreikkalais-baktrialainen kuningaskunta

text: Muisto alueen kreikkalaisesta historiasta ei unohtunut kokonaan, vaan esimerkiksi monet Badakhšanin alueen hallitsijoista väittivät polveutuvansa Aleksanteri Suuresta vielä islamin saapumisen jälkeenkin.


title: Kreikkalais-baktrialainen kuningaskunta

text: Hallitsivat Baktriaa, Sogdianaa, Ferghanaa, Arakhosiaa.


title: Kreikkalais-baktrialainen kuningaskunta

text: Hallitsivat Baktriaa, Sogdianaa, Ferghanaa, Arakhosiaa. Euthydemoksen seuraajat valloittivat alueita Intiasta, mutta heidät syrjäytettiin Baktriassa jossa Eukratideen hallitsijasuku otti vallan noin vuonna 170 eaa. Heidän alueensa jaettiin myös pienempiin osiin joita hallitsivat omat kuninkaat.


title: Kreikkalais-baktrialainen kuningaskunta

text: Kuninkaat jotka hallitsivat Baktriassa:


title: Kreikkalais-baktrialainen kuningaskunta

text: Kuninkaat jotka hallitsivat Paropamisadesta, Arakhosiaa, Gandharaa, Punjabia:


title: Kreikkalais-baktrialainen kuningaskunta

text: Menadrosta seurasivat intialais-kreikkalaiset kuninkaat.


title: Kreikkalais-baktrialainen kuningaskunta

text: Eukratides syrjäytti Antimakhos I:n ja hänen hallitsijasukunsa hallitsi Baktriaa ja Sogdianaa.


title: Kreikkalais-baktrialainen kuningaskunta

text: Heliokles I oli viimeinen kreikkalais-baktrialainen kuningas. Yuezhi-heimo valtasi Baktrian noin 126 eaa.


title: Jubamaa

text: Jubamaa tai Oltre Giuba (italia) on Kenian rajanaapurina Jubba-joen länsipuolella sijaitseva lounaisin alue Somaliaa. Alueen pääkaupunki on Kismayo.


title: Jubamaa

text: Vuodesta 1836 Jubamaa oli osa Sansibaria ja sen jälkeen 1. heinäkuuta 1895 alkaen osa brittiläisen Kenian aluetta. Kesällä 1924 alue siirrettiin Britannialta Italialle ja alueelle perustettiin erillinen hallinto ("Oltre Giuba"). 1. heinäkuuta 1926 lähtien alue oli osa Italian Somalimaata.


title: Jubamaa

text: 3. syyskuuta 1998 Digil ja Rahawein -klaanien vanhimmat yhdessä Somalian isänmaallisen liikkeen (Somali Patriotic Movement) kanssa julistivat Jubamaan valtion syntyneen. Johtajana toimi Muhammad Siyad Hersi "Morgan". Yhdistyneet somalijoukot (Allied Somali Forces, ASM, myöhemmin Juba-laakson liitto, Juba Valley Alliance) valtasivat Kismayon 11. kesäkuuta 1999 ja johtajaksi tuli Ahmed Warsame. 18. kesäkuuta 2001 Juba-laakson liitto muodosti uuden Mogadishun keskushallintoa tukevan hallinnon.


title: Real Betis Balompié

text: Real Betis Balompié on vuonna 1907 perustettu Espanjan Sevillasta kotoisin oleva jalkapalloseura. Sen edustusjoukkue pelaa Espanjan korkeimmalla sarjatasolla Primera Divisiónissa. Seuran kotistadion on 52 700 -paikkainen Estadio Benito Villamarín, joka on nimetty seuran entisen puheenjohtajan Benito Villamarínin mukaan. Seuran kotivärit ovat vihreä ja valkoinen.


title: Real Betis Balompié

text: Vuonna 1907 joukko teknillisen koulun oppilaita päätti perustaa jalkapalloseuran. Seuran nimeksi tuli Sevilla Balompié, ja peliasu oli aluksi sinivalkoinen. Seuran ensimmäiseksi presidentiksi valittiin Juan del Castillo Ochoa. Seuran nimi vaihtui alkuaikoina taajaan; vuonna 1908 seuran nimeksi tuli Atlético Hispalense, ja myöhemmin samana vuonna Bética Hispalense.


title: Real Betis Balompié

text: Vuonna 1909 paikalliskilpailija Sevilla FC joutui keskinäisten erimielisyyksien kynsiin seurajohdon kieltäytyessä palkkaamasta työväenluokkaan kuulunutta pelaajaa. Johtokunnan jäsen Eladio García de la Borbolla päätti tämän takia jättää Sevilla FC:n, ja perustaa oman seuran, jossa sosiaalisella syrjinnällä ei tulisi olemaan sijaa. Näin syntyi Betis FC, joka vuonna 1914 fuusioitui Bética Hispalensen kanssa. Toisaalta on väitetty, että syntytausta olisi johtunut suhtautumisesta ammattilaisuuteen, eikä luokkaeroihin. Betisin syntymävuodeksi lasketaan kuitenkin 1907 eikä fuusion tai Betis FC:n perustamisvuotta. Näin ollen Real Betis juhlii 100-vuotista taivaltaan, "centenariota", vuonna 2007. Myöhemmin samalla vuosikymmenellä Espanjan silloinen kuningas Alfonso XIII antoi seuralle oikeuden käyttää etuliitettä Real (kuninkaallinen). Tämän kuningashuoneen suosion on arveltu auttaneen seuraa sen vaikealla alkutaipaleella.


title: Real Betis Balompié

text: Ennen Espanjan liigan perustamista vuonna 1928 Betis otteli lähinnä Andalusian-mestaruudesta. Siinä se oli enimmäkseen jäljessä paikalliskilpailijastaan Sevilla FC:stä. Ainoan Andalusian-mestaruutensa Betis otti vuonna 1928.


title: Real Betis Balompié

text: 1930-luvulle tultaessa Real Betis oli kuitenkin ohittanut kehityksessä Sevilla FC:n. Kansallinen sarjajärjestelmä perustettiin vuonna 1928, ja joukkue pelasi useana vuonna toiseksi korkeimman sarjatason Segunda Divisiónin kärkikahinoissa. Sarjanousu tapahtui lopulta vuonna 1932, ja Real Betis oli ensimmäinen andalusialainen joukkue pääsarjassa. Kolme vuotta myöhemmin Real Betis otti historiansa ensimmäisen ja toistaiseksi ainoan mestaruutensa. Joukkuetta valmensi tuolloin irlantilainen Patrick O'Connell ja sen profiilipelaajia olivat muiden muassa Urguiaga ja Jaro. Mestaruuden jälkeen alkoi kuitenkin surullinen vaihe, kun Espanjan sisällissota käytännössä tuhosi 30-luvun mestaruusjoukkueen. Betis oli hyvissä väleissä ennen sotaa hallinneiden tasavaltalaisten kanssa, kun taas valtaan nousseen Francon hallinnon suosikkijoukkue oli Sevilla FC. Sisällissodan aikaan Betisin stadion takavarikoitiin italialaisten joukkojen harjoituskentäksi, ja sodan jälkeen Betis putosi alasarjoihin, aina Tercera Divisióniin saakka. Samalla Sevilla FC menestyi erinomaisesti. Näihin aikoihin Betisin kannattajien keskuudessa versoi senecalainen Manque pierda -ideologia, jonka mukaan seuraa kannatetaan, vaikka se pelaisi huonostikin. Vuonna 1954 seura lopulta nousi Segunda Divisióniin, ja vuonna 1958 vihdoin takaisin pääsarjaan.


title: Real Betis Balompié

text: Sarjanousun jälkeen Betis nousi uuteen kukoistukseensa. Seuran puheenjohtaja Benito Villamarín hankki seuralle uuden stadionin, ja tuon aikakauden Betisin on sanottu nauttineen koko Espanjan suosiota. Kentällä tapahtumia johti Luis del Sol, joka vuonna 1960 lähti Real Madridiin ja kahta vuotta myöhemmin Juventukseen, Italiaan. 1960-luvun alun kukoistus jäi kuitenkin melko lyhytaikaiseksi, ja presidentti Villamarínin kuoltua vuonna 1966 Betis putosi sarjaporrasta alemmaksi. Tästä seurasi kausi niin sanottuna hissijoukkueena: Tuolloin Betis vaihtoi sarjatasoaan Primeran ja Segundan välillä taajaan. Vuonna 1974 Betis kuitenkin nousi liigaan, ja voitti kolme vuotta myöhemmin ensi kerran Espanjan cupin, Copa del Reyn.


title: Real Betis Balompié

text: 1990-luvulta lähtien Betisin menestys on ollut vaihtelevaa. Joukkueeseen on hankittu tähtipelaajia kuten Denílson, Finidi George ja Robert Jarni, mutta silti Betis on välillä ollut sarjataulukon hännillä. Vuonna 2005 Betis voitti Espanjan cupin, ja sijoituttuaan liigassa neljänneksi se pääsi pelaamaan Mestarien liigaan kaudella 2005–2006. Betis venyi eurokentillä hienoihin suorituksiin kuten voittoon Chelseasta, mutta kotimaan sarjassa menestys oli heikko ja sarjapaikka säilyi vain täpärästi. Kaudet 2006–2007 ja 2007–2008 olivat joukkueelle myös vaikeita ja joukkue taisteli sarjasta putoamista vastaan. Joukkueessa on nähty useita valmentajia ja monet pelaajahankinnoista eivät ole onnistuneet odotetulla tavalla. Tämä johti kasvavaan kritiikkiin kannattajien taholta seurajohtoa vastaan. Kesällä 2008 seuran omistaja Manuel Ruíz de Lopera ilmoitti myyvänsä seuran osakkeet ryhmälle kiinteistöalan liikemiehiä. Kaudella 2008–2009 Betis lopulta hävisi putoamistaistelun ja putosi Segundaan.


title: Deportivo de La Coruña

text: Real Club Deportivo de La Coruña on Espanjan A Coruñasta kotoisin oleva jalkapalloseura. Se perustettiin vuonna 1906 ja se pelaa Espanjan toiseksi korkeimmalla sarjatasolla Segunda Divisiónissa, jonne se putosi pääsarjasta keväällä 2018. Seuran kotistadion on 34 600 -paikkainen Riazor.


title: Deportivo de La Coruña

text: Deportivon suurimpiin saavutuksiin kuuluvat Espanjan-mestaruus vuodelta 2000 ja Espanjan cupin voitto vuosilta 1995 ja 2002.


title: Bertel Broman

text: Bertel Axel Hjalmar Broman (21. elokuuta 1889 Helsinki – 11. toukokuuta 1951 Helsinki) oli suomalainen kilpapurjehtija ja olympiamitalisti. Hän voitti pronssia Amsterdamin olympiakisoissa elokuun alussa 1928 12 jalan jollaluokassa (ns. olympia-jolla). Suomen seuraava purjehdusmitali tuli vasta 24 vuotta myöhemmin Helsingin olympialaisissa.


title: Per Elofsson

text: Per Eilert Elofsson (s. 2. huhtikuuta 1977 Röbäckis, Uumajan lähistöllä, Ruotsi) on ruotsalainen maastohiihtäjä.


title: Per Elofsson

text: Elofsson voitti maailmancupin kausina 2000–2001 ja 2001–2002, sekä kaikkiaan kolme maailmanmestaruutta, joista kaksi 2001 Lahdessa (15 km (p) ja takaa-ajo) ja yhden 2003 Val di Fiemmessä (takaa-ajo).


title: Per Elofsson

text: Huippukausiensa jälkeen Elofsson sairasteli, harjoitteli muun muassa itsensä pahaan ylikuntoon ja oli kaksi kautta pois kilpaladuilta. Keväällä 2004 hän aloitti neljän kuukauden tauon jälkeen harjoittelun päämääränään talviolympialaiset 2006 Torinossa. Kuitenkin 26. lokakuuta vuonna 2005, 28-vuotiaana, hän ilmoitti Arlandan lentoasemalla pidetyssä tiedotustilaisuudessa lopettavansa uransa. Syyksi hän muun muassa ilmoitti sen, ettei ole mielekästä pyrkiä kilpailemaan dopinginkäyttäjien kanssa.


title: Per Elofsson

text: Elofsson tunnettiin kovana harjoittelijana. Suomen joukkueen Lahden MM-kisojen joukkokäryn seurauksena Elofsson paljasti oman hemoglobiiniarvonsa, joka oli 145 suurimman sallitun lukeman ollessa 175. Ennen 2002 Salt Lake Cityn olympialaisia hän luopui vastarakentamansa alppimajan käytöstä, koska koki sen tarpeettomaksi. Ratkaisua ihmeteltiin, sillä olympialaisten hiihtokilpailut käytiin korkeassa ilmanalassa.


title: Per Elofsson

text: Seuratasolla Elofsson edusti IFK Umeåta. Hän harrastaa kalastusta ja kitaransoittoa. Vuoteen 1991 saakka hän pelasi jalkapalloa ja jääkiekkoa. Hiihtämisen hän aloitti vuonna 1987.


title: PECL

text: PECL () on PHP:n sisarprojekti, joka tarjoaa lataushakemiston PHP:n laajennuksille.


title: PECL

text: PECL-projekti toimi aluksi osana PEAR-projektia, mutta vuonna 2003 se erotettiin omaksi, itsenäiseksi kokonaisuudeksi.


title: Matti Sippala

text: Matti Kalervo Sippala (11. maaliskuuta 1908 Hollola – 22. elokuuta 1997 Kotka) oli suomalainen keihäänheittäjä ja olympiamitalisti.


title: Matti Sippala

text: Matti Sippalan vanhemmat olivat maanviljelijä Nikolai Sippala ja Sandra Jaakkola. Sippala asui suurimman osan elämästään Kotkassa. Seuratasolla hän edusti aluksi Lahden Urheilijoita, myöhemmin Kotkan Intoa. Hänet tunnettiin lempinimellä Hollolan Adonis. Keihäänheiton lisäksi Sippala osallistui kymmenottelu- ja viisiottelukilpailuihin. Sippala muun muassa heitti kiekkoa 47,30 metriä ja juoksi 100 metriä aikaan 11,4 sekuntia; viisiottelun maailmanennätystä hän piti hallussaan tuloksella 408,25 Urheilu-uransa lisäksi hän toimi maanviljelijänä ja toimitusjohtajana. Urheiluliikkeen Sippala perusti Kotkaan jo 1936 ja luopui siitä vasta 1960-luvulla.


title: Mato (haittaohjelma)

text: Mato () on samantapainen haitallinen tietokoneohjelma eli haittaohjelma kuin virus. Mato on suunniteltu leviämään tietokoneesta toiseen automaattisesti ilman tietokoneen käyttäjän toimenpiteitä. Mato ei tarvitse isäntäohjelmaa viruksen tavoin. Yleensä mato käyttää levitessään hyväksi Internetiä sekä käyttöjärjestelmän tietoturva-aukkoja. Mato aiheuttaa haittaa käyttämällä ja kuormittamalla verkon tiedonsiirtokapasiteettia (kaista).


title: Mato (haittaohjelma)

text: Tunnettuja tietokonematoja ovat esimerkiksi Iloveyou, Gruel ja Stuxnet.


title: Mato (haittaohjelma)

text: Termiä mato käytettiin ensimmäisen kerran John Brunnerin romaanissa "The Shockwave Rider" vuonna 1975. Tässä romaanissa Nichlas Haflinger suunnittelee ja lähettää dataa kerääviä matoja taistelussa voimakkaita miehiä vastaan, jotka ylläpitävät kansallista elektronista tietoa. Netissä on valloillaan kaikkien aikojen suurin löyhä mato, joka sabotoi kaikkia yrityksiä vahtia vastaan. Yhtä sisukasta matoa eikä yhtä pitkää häntää ole aiemmin ollut.


title: Mato (haittaohjelma)

text: Xerox PARCin tutkijat John F. Shoch and Jon A. Hupp valitsivat nimityksen vuonna 1982 julkaistuun artikkeliinsa The Worm Programs, Comm ACM, 25(3):172-180, 1982, ja se on ollut käytössä siitä lähtien. Kaksikko teki myös ensimmäisen madon toteutuksen Xerox PARCissa vuonna 1978. Shoch ja Hupp suunnittelivat alun perin madon etsimään joutilaita prosessoreita verkosta ja jakamaan niille tehtäviä, jolloin kuormitus jakaantuisi tasaisemmin koko verkon yli. Matojen toiminta oli rajoitettua niin että ne eivät leviäisi aiottua edemmäksi.Yleensä kaupalliset käyttöjärjestelmät ovat haittaohjelmien ja viruksien kohteina.


title: Kyösti Luukko

text: Kyösti Augusti Luukko (17. helmikuuta 1903 Nurmo – 27. lokakuuta 1970 Seinäjoki) oli suomalainen painija ja olympiamitalisti. Seuratasolla hän edusti Nurmon Jymyä.


title: Kyösti Luukko

text: Luukko ylsi olympiahopealle Los Angelesin olympialaisten 1932 vapaapainin keskisarjassa. Hän voitti kultamitalin lopulta vieneen Ruotsin Ivar Johanssonin, mutta tappio Yhdysvaltain Robert Hessille pudotti suomalaisen hopealle. Neljä vuotta myöhemmin Berliinissä 1936 Luukko oli ainoa painija, jota sarjan voittanut ranskalainen Emile Poilve ei onnistunut selättämään, mutta vammojen vuoksi suomalainen joutui luovuttamaan ottelunsa hopeamitalistia, Yhdysvaltain Richard Volivaa vastaan ja jäi tuloksissa kuudenneksi.


title: Kyösti Luukko

text: EM-kisoissa Luukko ylsi pronssille Budapestissa 1931. Suomen mestaruuksia hän voitti vapaapainissa seitsemän ja kreikkalais-roomalaisessa painissa kaksi. Kilpailuvuosinaan Luukko tunnettiin myös etunimellä ”Köysti”.


title: Hugenotit

text: Hugenotit olivat Ranskan protestantteja. Hugenotit-nimitystä käytettiin Ranskassa 1500- ja 1600-luvulla protestanttiseen kalvinistiseen kirkkoon kuuluvista henkilöistä. Sanan alkuperä on epävarma, mutta se on mahdollisesti johdettu Besançon Huguesin nimestä tai sveitsiläistä tarkoittavan saksalaisen sanan "Eidgenosse" ranskalaisesta muodosta.


title: Hugenotit

text: Hugenotit joutuivat uskonnollisen sorron kohteeksi ja Ranskassa käytiin useita sisällissotia hugenottien ja katolisten välillä vuosina 1562–1598. Ranskan kuninkaan Henrik IV:n Nantesin edikti antoi hugenoteille uskonnonvapauden vuonna 1598. Aurinkokuningas Ludvig XIV kuitenkin kumosi sen vuonna 1685. Seurauksena oli noin 250 000 hugenotin maastapako. Pakolaiset siirtyivät muun muassa Brandenburgiin, Englantiin ja Alankomaihin. Hugenottien vaino päättyi lopullisesti vasta vuonna 1764 ja Ranskan suuren vallankumouksen aikaan vuonna 1787 he saivat täydet kansalaisoikeudet ja vuonna 1789 täyden uskonnonvapauden.


title: Väinö Kajander

text: Väinö Kajander (myöh. Kajukorpi, 30. marraskuuta 1893 Elimäki – 16. syyskuuta 1978 Helsinki) oli suomalainen kilpapainija ja olympiamitalisti. Seuratasolla hän edusti Helsingin Jyryä ja Helsingin Kisa-Veikkoja.


title: Väinö Kajander

text: Kajander saavutti hopeaa Los Angelesin 1932 olympialaisten kreikkalais-roomalaisen painin sarjassa alle 72 kg. Vuonna 1930 hän voitti työläisten maailmanmestaruuden. Vielä vuonna 1936 hän paini maaottelussa Ruotsia vastaan. "Kaiju" Kajander voitti viisi TUL:n mestaruutta 75 kg:n sarjassa vuosina 1920, 1921, 1923, 1926 ja 1928.


title: Mato (täsmennyssivu)

text: Mato voi tarkoittaa seuraavia asioita:


title: Lauri Virtanen

text: Lauri (Lasse) Johannes Virtanen (3. elokuuta 1904 Uskela – 8. helmikuuta 1982 Turku) oli suomalainen kestävyysjuoksija ja olympiamitalisti.


title: Lauri Virtanen

text: Virtanen saavutti kaksi pronssimitalia Los Angelesin 1932 olympialaisissa. Hän hävisi 5 000 metrillä 14 sekuntia maanmiehelleen Lauri Lehtiselle ja Yhdysvaltain Ralph Hillille sekä 10 000 metrillä yli 20 sekuntia Puolan Janusz Kusocińskille ja maanmiehelleen Volmari Iso-Hollolle. Paavo Nurmen jouduttua jäämään pois maratonilta ammattilaistuomion vuoksi nimettiin Virtanen myös tälle matkalle. Hän johti kilpailua vielä 31,5 kilometrin kohdalla mutta joutui 2,5 kilometriä myöhemmin keskeyttämään.


title: Lauri Virtanen

text: Vuoden 1934 EM-kilpailuissa Virtanen sijoittui 5 000 metrillä neljänneksi. Hän voitti Suomen mestaruuden 5 000 metrillä vuonna 1930 ja kaksi kertaa pidemmällä matkalla vuonna 1933. Suomen Urheilulehden maratonin hän voitti vuonna 1932 ja Kaivopuiston maratonin vuosina 1937 ja 1938. Vuosina 1927–1929 hän voitti 5 000 metrillä TUL:n mestaruuden. Vuonna 1929 hän juoksi 5 000 metrillä maailmantilaston kärkiajan 14.47,2, mutta lopullisen ennätyksensä 14.36,8 hän juoksi kolme vuotta myöhemmin. Vuonna 1933 hän juoksi ennätyksensä 3 000 metrillä (8.20,8) ja 10 000 metrillä (30.30,7). Hänen maratonennätyksensä oli rataennätyksiin verrattuna vaatimaton 2.46.53.


title: Lauri Virtanen

text: Seuratasolla Virtanen edusti Salon Vilpasta, Turun Weikkoja, Turun Tovereita, Helsingin Tovereita ja Turun Rientoa. Hän toimi Riennon puheenjohtajana vuosina 1943–1966 ja hänet valittiin aikanaan seuran kunniapuheenjohtajaksi. Hänen pikkuveljensä Eino Virtanen saavutti painissa olympiapronssia.


title: Diodotos I

text: Diodotos I oli Baktrian satraappi joka kapinoi Seleukidejä vastaan ja perusti itsenäisen Kreikkalais-baktrialaisen kuningaskunnan noin vuonna 255 eaa. Diodotosta seurasi hänen poikansa Diodotos II, jonka kuitenkin syrjäytti ja murhasi eräs Euthydemos.


title: Diodotos I

text: Diodotoksesta kertovat antiikin historioitsijat Gnaeus Pompeius Trogus, Junianus Justinus ja Strabo. Diodotos I on myös jättänyt jälkeensä kulta- ja hopearahoja joita hän oli antanut lyödä. Joissan rahoissa hän kutsuu itseään lisänimellä "Soter", "pelastaja".


title: Armas Toivonen

text: Armas Adam Toivonen (20. tammikuuta 1899 Halikko – 12. syyskuuta 1973 Helsinki) oli suomalainen kestävyysjuoksija ja olympiamitalisti. Toivosen päämatka oli maraton.


title: Kuuno Kaakkuri

text: Kuuno Kaakkuri ( ja ) on Disneyn sarjakuvahahmo. Kuuno Kaakkuri toimii sarjakuvissa useasti yhdessä Riitta Hanhen kanssa mitä uskomattomimmissa liikeideoissa. Kuuno Kaakkuri nähtiin ensimmäisen kerran Topolino-sarjakuvalehdessä 1. helmikuuta 1961, ja Suomessa vuonna 1972 Aku Ankan taskukirjassa 11 tarinassa ”Roope-setä ja villakaivos”. Hahmon loi italialainen sarjakuvapiirtäjä Romano Scarpa. Kuuno on touhukas mutta huono-onninen pienyrittäjä, jonka liiketoimet ovat sieltä surkeammasta päästä.


title: Kuuno Kaakkuri

text: Ennen kuin hahmon nimeksi vakiintui Kuuno Kaakkuri, on hahmolla ollut useita eri nimiä, kuten Nikke Näykkä, Nikke Näyhä, Kaarlo Kiemu, Reima Rähmä, Kuuno Kaaperi ja Jaakko. Lopulta toimitus päätti välttää sekaannukset hahmon nimessä ja valitsi oman suosikkinimensä.


title: Kuuno Kaakkuri

text: Huomaa, että Kuuno on hieman erilainen ulkonäöltään kuin muut ankat. Kuuno on pulskempi ja suurikokoisempi kuin esimerkiksi Roope tai Riitta. Hän muistuttaa hieman Hansua, Rankku Kanuunaa ja Unkka T. Kumiankkaa.


title: Kuuno Kaakkuri

text: Usein Kuuno on melkein onnistunut suunnitelmissaan, mutta melkein aina kateellinen Roope on jotenkin pilannut ne.


title: Kuuno Kaakkuri

text: Usein myös Kuuno tai Riitta on unohtanut jonkun asian, esimerkiksi tarinassa "Naurussa pitelemistä "(AATK 334) Riitta unohtaa tekijänoikeudet.


title: Patrick Bantamoi

text: Patrick Bantamoi (s. 24. toukokuuta 1986) on sierraleonelainen jalkapallomaalivahti, jolla on myös Suomen kansalaisuus.


title: Patrick Bantamoi

text: Patrick Bantamoi edusti Sierra Leonea vuonna 2003 Suomessa järjestetyissä alle 17-vuotiaiden MM-kilpailuissa. Turnauksen jälkeen hän haki usean muun pelaajan tavoin turvapaikkaa Suomesta. Kymmenelle alaikäiselle joukkueen jäsenelle myönnettiin lopulta oleskelulupa helmikuussa 2004.


title: Patrick Bantamoi

text: Syksyllä 2004 Bantamoi sai FIFA:lta kansainvälisen peliluvan ja solmi vuoden 2005 helmikuussa Kuopion Palloseuran kanssa 2+1-vuotisen sopimuksen. Sitä ennen hän oli pelannut KuPSin reservijoukkueessa. Kaudella 2005 Bantamoi pelasi Veikkausliigassa 11 ottelua. Vuonna 2006 KuPSin voittaessa Liigacupin hänet valittiin kilpailun arvokkaimmaksi pelaajaksi. Liigakaudella tilastoihin kertyi 20 ottelua, joissa Bantamoi oli joukkueensa kantavia voimia.


title: Patrick Bantamoi

text: Kaudeksi 2007 hän siirtyi Inter Turkuun. Keväällä 2008 Bantamoi voitti Liigacupin toistamiseen, nyt uuden seuransa paidassa. Syksyllä Inter voitti Suomen mestaruuden. Bantamoi torjui kaudella 15 nollapeliä. Yhteensä hänelle kertyi kuuden kauden aikana 106 Veikkausliigan ottelua.


title: Patrick Bantamoi

text: Tammikuussa 2011 hän teki neljän Interissä pelaamansa kauden jälkeen sopimuksen hollantilaisen Telstarin kanssa. Bantamoi edusti Telstaria kevätkauden 2011, mutta ei päässyt kentälle yhdessäkään sarjapelissä. Hän oli loukkaantumisten vuoksi poissa pelikentiltä yli kaksi vuotta, kunnes tammikuussa 2014 oli mukana Suomen joukkueessa Oslossa järjestetyssä jalkapallon kansainvälisen pelaajayhdistyksen FIFPron sopimuksettomien pelaajien turnauksessa. Bantamoi on työskennellyt logistiikka-alalla ja valmentanut Ilveksen junioreita Tampereella. Kesällä 2014 Bantamoin uutisoitiin liittyneen FC Viikinkien riveihin lainasopimuksella FC Espoosta. Bantamoi pelasi syksyllä 2014 kolme peliä Rovaniemen Palloseuran riveissä ja on sen jälkeen ollut pelaamatta. Heinäkuussa 2015 hänen kerrottin tehneen loppukauden kattavan sopimuksen kakkosessa pelaavan FC Viikinkien kanssa.


title: Torgny Mogren

text: Torgny Mogren (s. 26. heinäkuuta 1963 Hällefors, Ruotsi) on ruotsalainen entinen hiihtäjä.


title: Torgny Mogren

text: Mogren voitti maailmancupin kokonaiskilpailun kaudella 1986–1987 ja sijoittui kaikkiaan viisi kertaa maailmancupin loppupisteissä kolmen parhaan joukkoon. Hän voitti 50 kilometrin maailmanmestaruuden sekä 1991 Val di Fiemmessä että 1993 Falunissa.


title: Torgny Mogren

text: Seuratasolla Mogren edusti Åsarna IK:ta. Hän harrastaa moottoriurheilua ja golfia (tasoitus 16).


title: James Lovell

text: James A. "Jim" Lovell, Jr. (s. 25. maaliskuuta 1928 Cleveland, Ohio) on Yhdysvaltain laivaston kommodori (evp.) ja NASA:n astronautti, joka toimi epäonnisen Apollo 13 -avaruuslennon komentajana.


title: James Lovell

text: Lovell opiskeli Wisconsinin yliopistossa, siirtyi Yhdysvaltain laivastoakatemiaan, mistä hän valmistui vuonna 1952 ja liittyi laivastoon. Lovell meni naimisiin Marilyn Gerlachin kanssa samana vuonna. Pariskunnalla on neljä lasta.


title: James Lovell

text: Lovell palveli laivastossa Korean sodassa sekä neljä vuotta koelentäjänä Yhdysvaltain laivaston Naval Air Test Centerissä Patuxent Riverissä Marylandissä. Vuonna 1959 Lowell oli vahva ehdokas Yhdysvaltain ensimmäiseen astronauttien koulutusryhmään (Mercury 7), mutta hänet hylättiin myöhemmin mitättömäksi todetun lääketieteellisen seikan vuoksi. Hänet valittiin vuonna 1962 toiseen astronauttien koulutusryhmään.


title: James Lovell

text: Lovell oli Gemini 4-lennon varamiehistön ohjaaja, ja hänen ensimmäinen avaruuslentonsa oli Gemini 7-lento joulukuussa 1965. Gemini 7 oli ensimmäinen avaruuslento, joka kesti kaksi viikkoa ja myös ensimmäinen avaruuslento, jolla suoritettiin kahden avaruusaluksen kohtaaminen avaruudessa, yhdessä Gemini 6:n kanssa. Alun perin Lovellin oli tarkoitus toimia Gemini 10-lennon varamiehistön komentajana, mutta Elliott Seen ja Charles Bassettin menehdyttyä onnettomuudessa Lovellista tuli Gemini 9A-lennon varamiehistön komentaja. Lovellin toinen avaruuslento tapahtui Gemini 12:lla marraskuussa 1966. Lennon jälkeen Lovellista tuli siihen mennessä eniten avaruudessa lentänyt astronautti.


title: James Lovell

text: Lovellista tehtiin Apollo 8 -lennon ohjaaja Michael Collinsin selkärankavaivan vuoksi. Yhdessä Frank Bormanin ja William Andersin kanssa Lovell osallistui ensimmäiselle miehitetylle avaruuslennolle Kuun ympäri joulukuussa 1968.


title: James Lovell

text: Lovell oli Apollo 11-lennon varamiehistön komentaja, ja hänet oli määrätty myös Apollo 14:n komentajaksi. Kuitenkin Apollo 13:n ja Apollo 14:n miehistöt vaihtoivat lentoja, sillä alkuperäisen Apollo 13:n miehistön komentajan Alan Shepardin mielestä heidän tuli harjoitella enemmän.


title: James Lovell

text: 11. huhtikuuta 1970 Lovell oli mukana Apollo 13-lennolla Fred Haisen ja Jack Swigertin kanssa. Haisen ja Lovellin oli tarkoitus laskeutua Kuun pinnalle. Kuitenkin menomatkalla 13. huhtikuuta avaruusaluksen happisäiliössä tapahtui räjähdys, joka pakotti miehistön hylkäämään suunnitelmat Kuuhun laskeutumisesta. Kuualuksen moottoria ja happivaroja käyttäen miehistön onnistui kiertää Kuu ja palata takaisin maahan 17. huhtikuuta. Lovell on yksi kolmesta astronautista, jotka ovat tehneet kuumatkan kahdesti, mutta heistä kolmesta ainoa joka ei ole kävellyt Kuun pinnalla.


title: James Lovell

text: Lovellin neljä avaruuslentoa tekivät hänestä eniten aikaa avaruudessa viettäneen astronautin, yhteensä yli 715 tuntia. Ennätys säilyi hänen nimissään aina Skylab-lentoihin saakka. On myös mahdollista, että Lovell, Haise ja Swigert ovat kauimpana maapallolta käyneet ihmiset.


title: James Lovell

text: Lovell jäi eläkkeelle laivastosta ja avaruusohjelmasta 1973 ja sai työpaikan Bay-Houston Towing Companystä Houstonissa Teksasissa, ja hänestä tuli yrityksen toimitusjohtaja 1975. Hänestä tuli myös Fisk Telephone Systemsin puheenjohtaja 1977, ja myöhemmin hän työskenteli Centrelin palveluksessa, josta hän jäi eläkkeelle 1991. 1990-luvun puolivälissä Lovell toimi National Eagle Scout Associationin puheenjohtajana.


title: James Lovell

text: Lovell kirjoitti yhdessä Jeffrey Krugerin kanssa kirjan "Lost Moon: The Perilous Voyage of Apollo 13". Vuonna 1999 Lovell avasi perheensä kanssa ravintolan, "Lovell's of Lake Forest"in Lake Forestin kaupungissa Illinoisissa. Ravintolassa on näytteillä esineitä Lovellin NASA:n ajoilta, sekä useita Apollo 13 -elokuvan kuvauksissa käytettyjä lavasteita.


title: James Lovell

text: Milwaukeen keskustassa Wisconsinissä sijaitseva "5th Street" on nykyisin nimeltään "North James Lovell Street".


title: James Lovell

text: Lovellin kirjaa "Lost Moon" on käytetty lähdemateriaalina Apollo 13 -elokuvan teossa. Elokuvassa Lovellia näytteli Tom Hanks, vaikka Lovell itse olisi halunnut pääosaan itseään enemmän muistuttavan Kevin Costnerin. Lovell itse esiintyy elokuvassa lyhyesti laivaston aluksen USS Iwo Jiman kapteenina.


title: James Lovell

text: HBO:n tuottamassa televisiosarjassa Avaruuden sankarit ("From the Earth to the Moon") Lovellia näytteli Tim Daly.


title: James Lovell

text: Vuonna 2002 julkaistussa Shane Johnsonin kuvitteellisessa romaanissa Ice, James ja Marilyn Lovell esiintyvät kahden rakettivian vuoksi Kuuhun jääneen astronautin kunniaksi pidetyssä muistotilaisuudessa. Lovellin pariskunta kuvataan lohduttamassa kadonneiden ja oletettavasti menehtyneiden astronauttien vaimoja ja lapsia.


title: Isännänviiri

text: Isännänviiri on yleisnimitys viirille, jota pidetään nostettuna omakotitalon tai kesämökin lippusalkoon. Isännänviirin sanoma on, että isäntäväki on paikalla viirin ollessa nostettuna. Isännänviirinä voidaan käyttää suku-, kaupunki-, kunta-, maakunta- tai siniristiviiriä.


title: Isännänviiri

text: Perinteiseksi isännänviiriksi ymmärretään siniristiviiri, jota voidaan käyttää, ellei saatavilla ole oikeaa kotiseutuviiriä. Siniristiviiri on pohjaltaan valkoinen, ja siinä on merensininen risti. Ristin leveys on yleensä noin yksi kolmasosa viirin leveydestä.~


title: Isännänviiri

text: Kahta puolen vuosituhannen vaihteen alkoi hiljalleen yleistyä uusi paikkakuntakohtainen isännänviirimalli; siinä on viirin tyvessä neliö jossa on kyseisen kylän tai kunnan vaakuna; myös maakuntien vaakunoita on vähin erin alettu sijoittaa isännänviireihin.


title: Isännänviiri

text: Muuten viireissä on normaalit aluevärit.


title: Isännänviiri

text: Myös pursilippuihin kuuluu tällainen ns. majaviiri.


title: Isännänviiri

text: Isännänviirin pituus on yleensä noin puolet lipputangon pituudesta. Viirin kannan leveyden suhde koko viirin pituuteen on yleensä noin 1:10.


title: Isännänviiri

text: Suomessa isännänviirillä voi liputtaa muulloin kuin liputuspäivinä, jolloin on tapana liputtaa siniristilipulla. Isännänviirillä ei voi suorittaa suruliputusta.


title: Isännänviiri

text: Isännänviirin käyttöä tai ulkonäköä ei säädellä laissa. Viiriä ei myöskään tarvitse laskea yöksi.


title: Peloponnesolaissota (Thukydides)

text: Peloponnesolaissota (, ”(Peloponnesolaissotien) historia”) on kreikkalaisen historioitsija Thukydideen kirjoittama selonteko peloponnesolaissodan (431–404 eaa.) taisteluista ja sotaan liittyneestä Kreikan kaupunkivaltioiden välisestä politiikasta. Teos julkaistiin noin vuonna 395 eaa., ja se on yksi historiankirjoituksen varhaisia klassikoita.


title: Peloponnesolaissota (Thukydides)

text: Thukydides oli kotoisin Ateenasta ja kirjoitti teoksen sodan vielä ollessa käynnissä. Hän palveli itse sodassa strategoksena vuonna 424 eaa. Hän joutui kuitenkin Amfipoliissa kärsityn tappion jälkeen maanpakoon 20 vuodeksi, minkä ansiosta hän pystyi seuraamaan sotaa puolueettomasti, pitämään yhteyksiä ja matkustelemaan Peloponnesoksessa ja Spartassa sekä kirjoittamaan sotaa käsittelevän historiateoksen. "Peloponnesolaissota" perustuu Thukydideen kirjoittamiin muistiinpanoihin, jotka hän on vähitellen viimeistellyt teoksensa kirjoiksi.


title: Peloponnesolaissota (Thukydides)

text: Thukydides kertoo teoksensa alussa pyrkineensä ottamaan asioista itse selvää niin paljon kuin mahdollista, sen sijaan että olisi vain luottanut ihmisten puheisiin. Hän sanoo myös pyrkineensä kirjoittamaan teoksensa aikaa kestäväksi esitykseksi, sikäli kun se voi kertoa tilanteista, jotka helposti toistuvat ihmiskunnan historiassa mahdollisesti myös tulevaisuudessa. Teos on uraauurtava historiantutkimuksellisen metodinsa ansiosta sekä aikalaishistoriana. Teoksen – samoin kuin koko sodan – nimi viittaa siihen, että ateenalaisesta näkökulmasta sota käytiin peloponnesoslaisia ja ennen kaikkea spartalaisia vastaan.


title: Peloponnesolaissota (Thukydides)

text: "Peloponnesolaissota" jäi ilmeisesti keskeneräiseksi, koska se ei kuvaa koko sotaa eikä sen kirjallinen muoto ole täysin viimeistelty. Keskeneräisyys ja viimeistelemättömyys johtunevat ainakin osittain siitä, että Thukydides kuoli joskus sodan loppumisvuoden 404 eaa ja vuoden 395 eaa. välillä, jolloin teos ilmeisesti julkaistiin. Kratippos, Ksenofon ja Theopompos aloittivat omat historiateoksensa siitä, mihin Thukydides jäi. Tämä osoittaa teoksen olleen aikanaan hyvin tunnettu. Toisaalta muun muassa Aristoteles kirjoitti saman ajan historiasta ilman viittauksia teokseen.


title: Peloponnesolaissota (Thukydides)

text: Theofrastos yhdisti myöhemmin Thukydideen Herodotokseen ja piti näitä kahta historiankirjoituksen perustajina. Viimeistään Cicerosta lähtien Thukydides on nauttinut hyvin suurta arvostusta historiankirjoittajana teoksensa ansiosta.


title: Peloponnesolaissota (Thukydides)

text: Thukydideen teoksessa on kahdeksan kirjaa. Ensimmäisessä kirjassa kuvataan lyhyesti Kreikan varhaishistoriaa, kuten Troijan sotaa, kansojen vaelluksia, yhteiskunnan ja kaupunkivaltioiden kehitystä sekä sotilaallisen järjestäytymisen ja liittoutumisen kehitystä. Tämän jälkeen Thukydides kuvaa Ateenan ja Spartan välien kiristymistä ennen peloponnesolaissotaa, jota hän pitää siihenastisen historian merkittävimpänä sotana. Hän katsoo, että Ateenan suuruuden kasvu pakotti Spartan sotaan.


title: Peloponnesolaissota (Thukydides)

text: Thukydideen teoksen varsinainen esitys sodasta alkaa melkein täsmälleen siitä, mihin Herodotoksen "Historiateos" päättyy. Hän kuvaa peloponnesolaissodan tapahtumia vaihe vaiheelta suhteellisen tiukassa aikajärjestyksessä. Teos päättyy kuitenkin vuoteen 411 eaa. eli yli kuusi ja puoli vuotta ennen sodan päättymistä. "Peloponnesolaissodassa" ei Herodotoksen teoksen tavoin esiinny kreikkalaisen mytologian jumalia. Sen sijaan Thukydides esittää historian olevan seurausta eri henkilöiden tekemistä valinnoista ja teoista. Hän osoittaa suurta kiinnostusta sekä ihmisluonteisiin että sodan teknisiin yksityiskohtiin. Teoksessa on useita klassikkokirjallisuudeksi kuuluvia kohtia, kuten Perikleen hautajaispuhe ja Melos-dialogi.


title: Peloponnesolaissota (Thukydides)

text: Kirja IKirja IIKirja IIIKirja IVKirja VKirja VIKirja VIIKirja VIIIEmil Hårdhin suomennos "Peloponneesolais-sota" ilmestyi vuonna 1912. J. A. Hollon suomennos "Peloponnesolaissodasta" ilmestyi vuonna 1964 osana Antiikin klassikot -sarjaa. Antiikintutkija Heikki Koskenniemi arvosteli seuraavana vuonna käännöstä "Suomalaisessa Suomessa". Hän kritisoi Hollon tapaa jättää alkutekstin pitkät virkkeet sellaisiksi myös suomennoksessa ja antoi omia käännösnäytteitään mielestään paremmista ratkaisuista. Toisaalta Hollo on Koskenniemen mukaan seurannut Thukydideen tyyliä liiankin uskollisesti, toisaalta hän taas toteaa, että monet Thukydideen tyylipiirteet on käännöksessä hävitetty, minkä tuloksena se on ”kuivakiskoinen ja lattea”. Arvostelussa luetellaan myös lukuisia käännösvirheitä. Paavo Numminen arvioi Hollon teosta "Turun sanomissa". Hän valitti, että Hollon antiikinkäännökset eivät kohoa tämän muun käännöstuotannon tasolle. Syyksi hän arveli liian nopeaa työtahtia. "Peloponnesolaissodan" heikkouksiksi hän luki monet väärin tulkitut kohdat ja kielen kankeuden.


title: Ville Nylund

text: Kaj Wilhelm “Ville” Nylund (s. 14. elokuuta 1972 Kokkola) on entinen suomalainen jalkapalloilija. Hän pelipaikaltaan vasen laitapuolustaja, mutta kykeni pelaamaan myös keskuspuolustajana tai oikealla laidalla. Koulutukseltaan tradenomi oleva Nylund toimii nykyisin Suomen Palloliitossa kilpailutoiminnan tuotepäällikkönä.


title: Ville Nylund

text: Nylundin kasvattajaseura on Oulun Luistinseura, jossa oli 90-luvun vaihteessa koossa myöhemmin ammattijalkapallossa merkittäväksi osoittanunut nelikko (Nylund, Nurmela, Niemi ja valmentaja Malinen). Hän pelasi aikuisten tasolla uransa aikana FC Oulussa, FC 1991:ssa, FF Jarossa ja viimeisimpänä Helsingin Jalkapalloklubissa, jonne hän siirtyi vuonna 1997. Ville Nylund oli HJK:n pitkäaikainen kapteeni.


title: Ville Nylund

text: Suomen A-maajoukkueessa Nylund pelasi 21 ottelua ja Veikkausliigassa 285. HJK:n riveissä hän osallistui myös Mestarien liigaan mm. pelaten kaikissa kuudessa otteluissa täydet minuutit, kun joukkue eteni kilpailussa lohkovaiheeseen asti kaudella 1998. Uransa aikana Nylund voitti kolme Veikkausliigamestaruutta, neljä Suomen Cup- ja kaksi Liigacup-mestaruutta. Häntä kutsuttiin lajin piirissä lempinimellä "Nulli".


title: Ville Nylund

text: Pelaajauransa jälkeen Ville Nylund on toiminut muun muassa toiminnanjohtajana HJK ry:ssä. Sieltä hän siirtyi Suomen Palloliittoon, jossa aloitti kilpailutoiminnan tuotepäällikön tehtävässä 17. maaliskuuta 2008. Nylundin tehtäviin kuuluu muun muassa Suomen cupien, naisten jalkapalloliigan sekä Ykkösen kilpailutoiminnan kehittäminen. Lisäksi Nylund on naisten 2009 EM-kilpailuissa Olympiastadionin keskusjohtaja.


title: Anna Hanski

text: Anna Milanja Hanski (s. 6. syyskuuta 1970 Helsinki) on suomalainen iskelmälaulaja ja näyttelijä. Hänen tunnetuimpia kappaleitaan ovat muun muassa ”Tunteisiin” ("Salatut elämät" -sarjan tunnuskappale), ”Jos et sä soita” ja ”Sanat pienetkin”.


title: Anna Hanski

text: Vuonna 1993 Hanski levytti englanninkielisen albumin "Gypsies & Indians" yhdessä laulaja-lauluntekijä Lee Hazlewoodin kanssa. Jo tätä ennen Hanski oli levyttänyt useita Hazlewoodin kappaleita suomeksi, joista tunnetuin on Hazlewoodin ”Kotiviini” (alk.per. ”Summer Wine”), jonka Nancy Sinatra teki kuuluisaksi. Anna Hanski esitti kyseisen kappaleen suomeksi vuonna 1990 Vilperin Perikunnassa soittaneen ja laulaneen Pekka Kaasalaisen kanssa. Kyseinen kappale on myös Lee Hazlewoodin kanssa englanniksi esitettynä duettona em. "Gypsies & Indians"-albumilla.


title: Anna Hanski

text: Hanskin uran valovoimaisimmat vuodet ajoittuivat 90-luvun alusta puoliväliin, jolloin hän levytti Ensio Music -yhtiölle. 90-luvun puolivälin jälkeen hän siirtyi Fazer Recordsille, joskin levytti siellä vain kaksi albumia ("Sanat pienetkin" ja "Sydämessä asutaan"). Fazer-kauden jälkeen Anna teki kaksi levyä BMG Finland/SonyBMG:lle vuosina 1999 ja 2006. Loppuvaiheen pitkät julkaisutauot selittyvät ainakin osittain perheenlisäyksellä.


title: Anna Hanski

text: Hanski myös näyttelee. Hän on näytellyt mmun muassa Rauman kaupunginteatterissa, Hämeenlinnan Uudessa Kesäteatterissa ja Taaborinvuoren kesäteatterissa.


title: Anna Hanski

text: Hanski on UNICEFin hyvän tahdon lähettiläs.